dwar il-governanza u s-sħubija fil-livelli nazzjonali u reġjonali, u bażi għal proġetti fil-qasam tal-politika reġjonali

Kumitat għall-Iżvilupp Reġjonali

OPINJONI tal-Kumitat għall-Kontroll tal-Baġit …………………………………….15

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew ,

– wara li kkunsidra t-Trattat li jistabbilixxi l-Komunità Ewropea, u b'mod partikulari l-Artikoli 158 u 159 tiegħu,

– wara li kkunsidra t-Trattat dwar il-funzjonament tal-Unjoni Ewropea, u b'mod partikulari l-Artikolu 15 tiegħu,

– wara li kkunsidra r-Regolament tal-Kunsill (KE) Nru 1083/2006 tal-11 ta' Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fondi ta' Koeżjoni

ĠU L 210, 31.7.2006, p.

25. (minn hawn 'il quddiem magħruf bħala r-Regolament Ġenerali dwar il-Fondi Strutturali), u b'mod partikulari l-Artikolu 11 tiegħu, bl-isem "Sħubija",

– wara li kkunsidra l-Aġenda Territorjali tal-Unjoni Ewropea u l-Karta Ewropea ta' Leipzig dwar il-Bliet Ewropej Sostenibbli u l-ewwel Programm ta' Azzjoni għall-implimentazzjoni tal-Aġenda Territorjali tal-Unjoni Ewropea,

– wara li kkunsidra l-istudju tad-dipartiment tematiku tal-Parlament Ewropew dwar il-politika strutturali u ta' koeżjoni bl-isem "Il-governanza u s-sħubija fil-qasam tal-politika reġjonali",

– wara li kkunsidra l-opinjoni tal-Kumitat tar-Reġjuni (CotR-…) u dik tal-Kumitat Ekonomiku u Soċjali Ewropew dwar il-governanza u s-sħubija (EESC 1177/2008),

– wara li kkunsidra l-opinjoni esploratorja tal-Kumitat Ekonomiku u Soċjali Ewropew bl-isem "Għal evoluzzjoni ekwilibrata tal-ambjent urban: sfidi u opportunitajiet" (EESC 737/2008),

– wara li kkunsidra "Il-Gwida Prattika dwar il-Finanzjament Ewropew għar-Riċerka, l-Iżvilupp u l-Innovazzjoni" tal-Kummissjoni,

– wara li kkunsidra t-tieni ċiklu tal-Programm URBACT (2007-2013), programm Ewropew li għandu l-għan li jiffavorixxi l-iskambju ta' esperjenzi bejn il-bliet Ewropej, u b'mod partikulari s-seba' netwerks tematiċi ġodda dwar il-governanza,

– wara li kkunsidra l-Artikolu 45 tar-Regoli ta' Proċedura tiegħu,

– wara li kkunsidra r-rapport tal-Kumitat dwar l-Iżvilupp Reġjonali u l-opinjoni tal-Kumitat għall-Kontroll tal-Baġit ( A6-0356/2008 ),

A. billi l-interess u l-benessri taċ-ċittadini jinsab fiċ-ċentru tal-politiki nazzjonali u reġjonali Ewropej, u billi livell aħjar ta' governanza u ta' sħubija, bil-għan li jkun stabbilit livell ogħla ta' koordinazzjoni u ta' koperazzjoni bejn l-awtoritajiet diversi, hu ta' benefiċċju għaċ-ċittadini Ewropej kollha,

B. billi s-soluzzjonijiet prattiċi mistennija minn sħabna ċ-ċittadini rigward is-servizzi pubbliċi (bħat-trasport pubbliku, l-ilma tax-xorb, id-djar soċjali u l-edukazzjoni pubblika) ma jistgħux jinkisbu ħlief bil-governanza t-tajba fil-livell taż-żewġ sistemi komplementari: l-ewwel nett, is-sistema istituzzjonali li tipprevedi li l-kompetenzi u l-baġits jinqasmu bejn l-Istat u l-awtoritajiet reġjonali u lokali; it-tieni nett, is-sistema tas-sħubija li tgħaqqad parteċipanti pubbliċi u privati differenti li jaqsmu suġġett komuni f'territorju partikulari,

C. billi għandha tiġi enfasizzata d-definizzjoni ta' sħubija kif tidher fir-Regolament Ġenerali Nru 1083/2006 dwar il-Fondi Strutturali, u skond din id-definizzjoni kull Stat Membru għandu jorganizza sħubija mal-awtoritajiet u mal-entitajiet bħal:

a) l-awtoritajiet reġjonali, lokali u urbani kif ukoll awtoritajiet oħra pubbliċi kompetenti;

b) is-sħab ekonomiċi u soċjali;

c) kull entità xierqa oħra li tirrappreżenta s-soċjetà ċivili, is-sħab ambjentali, NGOs u entitajiet responsabbli għall-promozzjoni tal-ugwaljanza bejn l-irġiel u n-nisa,

D. billi s-sħubija, li għandha tqis il-komunitajiet u l-gruppi kollha rilevanti, tista' ġġib kemm benefiċċji kif ukoll valur miżjud għall-implimentazzjoni tal-Politika ta' Koeżjoni permezz ta' leġittimità msaħħa, trasparenza garantita u assorbiment aħjar tal-fondi, u wkoll għandha tkun evalwata f'termini tal-valur soċjali u ċiviku li tirrappreżenta,

E. billi parteċipazzjoni qawwija kemm jista' jkun mis-sħab differenti sabiex jitfasslu programmi operattivi tiggarantixxi l-produzzjoni ta' dokument li jqis bis-sħiħ il-karatteristiċi speċifiċi ta' territorju partikulari u li jaqdi bl-aħjar mod il-ħtiġijiet u jirreaġixxi għall-isfidi ta' dik iz-zona,

F. billi ftehima ta' sħubija msaħħa ma' universitajiet u istituti ta' edukazzjoni terzjarja jew teknoloġika, kif ukoll il-parteċipazzjoni tas-settur privat, jistgħu jkunu ta' benefiċċju għal strateġiji fi ħdan il-qafas tal-Aġenda ta' Liżbona u l-politiki tal-UE li jittrattaw ir-riċerka u l-innovazzjoni,

G. billi l-kapital soċjali, fl-għamla tal-volontarjat attiv, huwa marbut b'mod pożittiv mat-tkabbir ekonomiku reġjonali u huwa fattur importanti biex jitnaqqsu d-differenzi reġjonali,

H. billi l-parteċipazzjoni mifruxa tas-sħab imsemmija fir-Regolament Ġenerali dwar il-Fondi Strutturali u l-koperazzjoni aħjar bejn il-parteċipanti mdaħħla fl-implimentazzjoni tal-programmi u tal-proġetti ffinanzjati mill-Fondi Strutturali u ta' Koeżjoni tippermetti li l-politika ta' koeżjoni ssir aktar effikaċi u żżid l-effett ta' lieva,

I. billi strateġija integrata għandha tqis mhux biss l-aspetti ekonomiċi, soċjali u ambjentali tal-iżvilupp tat-territorji, imma wkoll tfittex li tikkoordina l-interessi tal-parteċipanti differenti kkonċernati li jqisu l-karatteristiċi territorjali, sabiex ikunu jistgħu jirreaġixxu għall-isfidi lokali u reġjonali,

J. billi kemm il-koordinazzjoni aħjar tal-politiki pubbliki differenti, fil-livelli kollha amministrattivi, kif ukoll governanza effikaċi huma indispensabbli biex l-iżvilupp sostenibbli tat-territorji jibqa' miexi 'l quddiem,

K. billi l-kunċett ta' strateġija integrata issa huwa kkunsidrat bħala ħtieġa u li issa jaqbel li dan il-kunċett jitpoġġa fil-prattika,

L. billi l-politiki strutturali jirrappreżentaw it-tieni l-akbar sehem mill-baġit tal-Unjoni Ewropea għall-perjodu ta' programmazzjoni 2000-2006 u huma l-politiki ewlenin tal-UE għall-perjodu 2007-2013;

M. billi huwa tajjeb li l-parteċipanti kollha fl-awtoritajiet differenti u fl-entitajiet pubbliċi u privati jkunu organizzati biex jaħdmu b'mod aktar effikaċi u aktar trasparenti, mingħajr il-ħtieġa li jiġu trasferiti xi kompetenzi ġuridiċi u bla ma jinħolqu gruppi ġodda, biex kulħadd isir aktar effikaċi bis-saħħa tal-koperazzjoni,

N. billi huwa tajjeb li tiġi kkunsidrata l-parteċipazzjoni tal-awtoritajiet reġjonali u lokali fil-fażi bikrija tan-negozjati dwar il-leġiżlazzjoni komunitarja u, b'mod partikulari, fil-qafas tan-negozjati dwar il-pakkett li jmiss tar-regolamentazzjoni tal-politika ta' koeżjoni,

O. billi l-applikazzjoni tal-kunċett tal-Oqsma tal-Ħajja u tax-Xogħol jinvolvi l-kunsiderazzjoni tat-territorji elementari biex jiġu ttrattati l-kwistjonijiet marbuta b'mod fundamentali mal-ħajja ta' kuljum taċ-ċittadini (it-trasport, is-servizzi pubbliċi, il-kwalità tal-ħajja, ix-xogħol u l-attivitajiet ekonomiċi lokali, is-sigurtà, eċċ),

P. billi l-ippjanar xieraq ta' territorju jista' jagħti kontribut għal governanza effikaċi,

Q. billi l-fatt li l-parteċipanti li jkunu involuti fl-implimentazzjoni tal-politika ta' koeżjoni jkunu kapaċi fl-"immaniġġjar tal-proġett" huwa fattur ewlieni biex titjieb u titħaffef il-governanza,

R. billi jaqbel li fil-futur jinġibdu konklużjonijiet mill-esperimenti tajba li jinvolvu metodi ġodda tal-governanza u s-sħubija, fosthom dawk li diġà ġew esperimentati b'suċċess fil-qafas tal-programmi tal-Fondi Ewropej, bħall-metodu LEADER u l-allokazzjoni globali (b'konformità mal-Artikoli 42 u 43 tar-Regolament Ġenerali dwar il-Fondi Strutturali),

S. billi l-istrutturi u l-istrateġiji ta' komunikazzjoni xierqa fil-fażijiet kollha (tal-politika, tal-implimentazzjoni u tal-evalwazzjoni) imfasslin bil-kollaborazzjoni mill-qrib mal-awtoritajiet reġjonali u lokali, jippromwovu t-tixrid tal-informazzjoni fis-saffi kollha tas-soċjetà, jinkoraġġixxu t-trasparenza, is-sehem ta' kulħadd u s-sjieda sħiħa,

Il-Governanza u l-Fondi Komunitarji

Jistieden lill-Istati Membri u lill-awtoritajiet reġjonali u lokali biex jisfruttaw bis-sħiħ il-potenzjal tad-diversi fondi Komunitarji (il-Fondi Strutturali, il-Programm ta' Qafas Komunitarju dwar ir-Riċerka u l-Iżvilupp, u l-Fond Agrikolu Ewropew għall-Iżvilupp Rurali) bil-għan li jippromwovu l-iżvilupp reġjonali u urban, kif ukoll li jħaffu l-finanzjament integrat;

Jistieden lill-awtoritajiet nazzjonali, reġjonali u lokali biex jużaw iżjed l-istrateġija integrata fil-perjodu attwali tal-programmazzjoni;

Jipproponi, fil-kuntest tal-Politika ta' Koeżjoni għall-ġejjieni, li l-prinċipju tal-istrateġija integrata jsir obbligatorju; iqis li l-applikazzjoni ta' dan il-prinċipju għandha titwettaq f'limitu ta' żmien speċifiku;

Jipproponi, għall-finijiet tas-simplifikazzjoni u l-effikaċja, li għandu jsir studju biex tkun evalwata l-probabilità li għall-perjodu wara l-2013 jingħaqdu l-fondi Komunitarji differenti, u b'mod partikulari, il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni u l-Fond Agrikolu Ewropew għall-Iżvilupp Rurali;

Jinnota li proċeduri trasparenti u ċari huma sinjali ta' governanza tajba u għalhekk jistieden lill-Kummissjoni u lill-Istati Membri, b'kollaborazzjoni mal-awtoritajiet reġjonali u lokali u filwaqt li jitqiesu s-suġġerimenti tal-benefiċjarji potenzjali, biex jeżaminaw bla dewmien, skont limitu ta' żmien iffissat mill-Kummissjoni, kif jistgħu jkunu ssimplifikati u razzjonalizzati l-proċeduri u dwar kif għandhom jinqasmu b'mod aktar ċar ir-responsabilitajiet għall-implimentazzjoni tal-Politika ta' Koeżjoni bil-ħsieb li jonqos il-piż burokratiku tal-individwi u l-entitajiet ikkonċernati;

Jistieden lill-Kummissjoni sabiex tippromwovi l-użu tal-Artikolu 56 tar-Regolament Ġenerali tal-Fondi Strutturali, li jippermetti li jsiru kontribuzzjonijiet mhux fi flus għall-proġetti kofinanzjati mill-UE,

Il-Governanza u s-Sħubija

Jitlob lill-Kummissjoni biex tħejji u tippreżenta lill-Parlament Ewropew evalwazzjoni tal-implimentazzjoni tal-prinċipju tas-sħubija għall-Istati Membri fil-kuntest tal-abbozz tal-Oqfsa ta' Referenza Strateġiċi Nazzjonali u tal-programmi operattivi, filwaqt li jiġu identifikati s-suċċessi u l-fallimenti tal-governanza, kif ukoll biex jiġi eżaminat b'mod partikulari kemm tqiesu l-opinjonijiet u l-proposti mressqa mis-sħab fit-tfassil tal-programmi operattivi;

Jistieden lill-Kummissjoni biex toħroġ linji ta' gwida li jkun fihom definizzjoni ċara u kriterji tal-evalwazzjoni kif ukoll li jistabbilixxu l-istrumenti, l-għodod u l-prattiki tajba (fosthom għall-għażla tas-sħab) imfassla biex iħaffu l-implimentazzjoni ta' ftehimiet ta' sħubija effikaċi bi qbil mal-Artikolu 11 tar-Regolament Ġenerali dwar il-Fondi Strutturali filwaqt li jiġi osservat il-qafas istituzzjonali partikulari għal kull Stat Membru;

Jinnota li l-proċess ta' sħubija ma jistax jaħdem ħlief bi ftehimiet ta' sħubija li jkollhom il-kompetenzi u r-riżorsi meħtieġa, u jistieden lill-awtoritajiet amministrattivi biex jagħtu l-kontribut tagħhom għat-tisħiħ ta' dawn il-kapaċitajiet billi jipprovdu lis-sħab fil-fażi bikrija u bi qbil mal-Artikolu 11 tar-Regolament Ġenerali dwar il-Fondi Strutturali, bl-istess informazzjoni li tkun disponibbli għall-awtoritajiet u billi jkunu allokati riżorsi finanzjarji xierqa maħsuba għal għajnuna teknika għall-implimentazzjoni tal-prinċipju tas-sħubija, pereżempju għat-taħriġ, għall-bini ta' kapital soċjali u biex ikun hemm aktar professjonalità fl-attivitajiet tas-sħubija tagħhom;

Jiddispjaċih li għall-perjodu ta' programmazzjoni attwali, l-ebda minimu kwantifikabbli ta' Fondi Strutturali ma kien maħsub biex ikun implimentat il-prinċipju tas-sħubija; jistieden lill-Kunsill u lill-Kummissjoni biex fil-leġiżlazzjoni tal-ġejjieni jaħsbu għal minimu kwantifikabbli tal-Fondi Strutturali għall-implimentazzjoni tal-prinċipju tas-sħubija;

Jinnota l-irwol importanti li għandu l-volontarjat fil-proċess ta' sħubija u jistieden lill-Istati Membri u lill-Kummissjoni biex jappoġġjaw u jħaffu x-xogħol siewi li jkun sar mill-voluntiera li jikkontribwixxu għal dan il-proċess, kif ukoll biex il-poplu u l-organizzazzjonijiet popolari jieħdu sehem akbar fid-demokrazija lokali fi sħubija ta' bosta livelli;

Jiġbed l-attenzjoni fl-obbligu li jkun ikkonsultat il-pubbliku ġenerali kif ukoll l-organizzazzjonijiet li jirrappreżentaw lis-soċjetà ċivili dwar il-kwistjoni tal- programmazzjoni biex din tirrifletti l-proposti tagħhom, u jenfasizza li l-parteċipazzjoni tas-soċjetà ċivili tgħin biex il-proċess tat-teħid tad-deċiżjonijiet ikun leġittimizzat; jinnota li l-isforzi biex il-poplu jieħu sehem fit-tħejjijiet tal-programmi operattivi għall-perjodu 2007-2013 ma rnexxewx daqskemm kien ittamat; jistieden għalhekk lill-Kummissjoni biex tidentifika l-prattiki tajba u biex titħaffef l-applikazzjoni tagħhom bil-għan li titjieb il-parteċipazzjoni tal-pubbliku qabel il-perjodu li jmiss tal-programmazzjoni;

Jistieden lill-awtoritajiet li jimmaniġġjaw biex jinfurmaw lis-sħab dwar kif u sa liema livell jitqiesu s-suġġerimenti li jagħmlu fil-fażijiet differenti tal-proċess tal-programmazzjoni tal-fondi strutturali;

Ifakkar li ftehima ta' sħubija tista' tagħti kontribut għall-effikaċja, l-effiċjenza, il-leġittimità u t-trasparenza fil-fażijiet kollha tal-programmazzjoni u l-implimentazzjoni tal-Fondi Strutturali u tista' wkoll iżżid l-impenn għall-outputs tal-programmi kif ukoll għas-sjieda tagħhom; jistieden għalhekk lill-Istati Membri u lill-awtoritajiet amministrattivi biex is-sħab ikollhom sehem aktar mill-qrib minn kmieni fil-fażijiet kollha tal-programmazzjoni u tal-implimentazzjoni tal-Fondi Strutturali, bil-għan li l-esperjenza u l-għerf tagħhom jintużaw aħjar;

Iħeġġeġ lill-Istati Membri biex jiżguraw koperazzjoni aktar mill-qrib bejn is-setturi pubbliċi u privati permezz tat-twaqqif ta' ftehimiet ta' sħubija bejn il-pubbliku u l-privat fl-implimentazzjoni tal-fondi strutturali, minħabba li l-benefiċċji potenzjali li jiġu mis-Sħubijiet Pubbliċi u Privati x'aktarx li ftit li xejn huma sfruttati;

Jinnota li l-Istati Membri ġodda ma kkonformawx bis-sħiħ mal-prinċipju tas-sħubija u għalhekk l-introduzzjoni tiegħu tista' tissaħħaħ b'mod gradwali;

Jitlob sabiex ir-Regolamenti dwar il-Fondi Strutturali li jmiss ikun fihom dispożizzjonijiet speċifiċi li jorbtu b'mod legali l-applikazzjoni tal-prinċipju tas-sħubija, bi kriterji li jistgħu jkunu verifikati b'mod ċar;

Jistieden lill-Istati Membri biex jiżviluppaw fl-iqsar żmien possibbli l-azzjonijiet prattiċi tal-ewwel programm ta' implimentazzjoni tal-Aġenda Territorjali tal-Unjoni Ewropea, b'mod partikulari fil-qafas tal-linja 3.1 tiegħu, sabiex tissaħħaħ il-governanza f'bosta livelli;

Jissuġġerixxi l-inklużjoni tad-dimensjoni tal-governanza fil-qafas tal-intestatura 4.1 tal-ewwel Programm ta' Azzjoni tal-implimentazzjoni tal-Aġenda Territorjali tal-Unjoni Ewropea, li tistieden lin-Netwerk Ewropew għall-Osservazzjoni tal-Ippjanar tal-Ispazji (ESPON) biex jiżviluppa indikaturi ġodda għall-koeżjoni territorjali;

Hu tal-fehma li l-governanza li tirnexxi f'bosta livelli jeħtieġ li tkun ibbażata fuq strateġija "minn isfel għal fuq"; jistieden f'dan il-kuntest lill-awtoritajiet lokali u reġjonali biex jinvestigaw mezzi li jintensifikaw il-koperazzjoni u l-kuntatt tagħhom mal-gvernijiet nazzjonali kif ukoll mal-Kummissjoni, u jirrakkomanda li jsiru laqgħat regolari bejn uffiċjali tal-awtoritajiet nazzjonali, reġjonali u lokali;

Jinkoraġġixxi lill-Istati Membri biex jiddeċentralizzaw l-implimentazzjoni tal-politika ta' koeżjoni biex tippermetti t-tħaddim tajjeb tas-sistema ta' governanza f'bosta livelli rigward il-prinċipji tas-sħubija u tas-sussidjarjetà u jistedinhom biex jieħdu l-miżuri leġiżlattivi u baġitarji meħtieġa dwar id-deċentralizzazzjoni;

Jenfasizza li l-kapaċità amministrattiva reġjonali u lokali kif ukoll l-istabilità u l-kontinwità tagħha huma prekundizzjoni biex il-fondi jkunu assorbiti b'mod effiċjenti u biex ikun żgurat li jħallu l-akbar impatt; jistieden lill-Istati Membri biex jiżguraw li jkun hemm strutturi amministrattivi adegwati u kapital uman f'termini ta' reklutaġġ, rimunerazzjoni, taħriġ, riżorsi, proċeduri, trasparenza u aċċessibilità;

Jistieden lill-qrati nazzjonali tal-awdituri biex ikollhom rwol aktar b'saħħtu fil-mekkaniżmi ta' kontroll, biex jiżguraw li l-fondi jintefqu b'mod xieraq, u biex jaċċettaw ir-responsabiltajiet tagħhom u jieħdu sehem aktar attiv;

Iħeġġeġ lill-Istati Membri biex jiddelegaw ir-responsabilità għall-immaniġġjar tal-Fondi Strutturali lill-awtoritajiet reġjonali u lokali fuq il-bażi ta' termini u kriterji miftiehma li jridu jkunu aċċettati mill-awtoritajiet konċernati, bil-għan li jkunu involuti aktar mill-qrib u permezz ta' strutturi ta' koordinazzjoni formali fil-ħidma tal-abbozzi u l-implimentazzjoni tal-programmi operattivi, jew, għallinqas, biex jagħtuhom għotjiet globali billi jagħmlu użu sħiħ mill-possibilitajiet li joffrulhom u li jippermettu lill-awtoritajiet reġjonali u lokali biex jieħdu sehem sħiħ fil-mekkaniżmi tal-governanza f'bosta livelli;

Il-Governanza u d-Dimensjoni Territorjali

Jitlob lill-Istati Membri li għadhom m'adattawx il-leġiżlazzjoni nazzjonali tagħhom b'mod li tippermetti l-implimentazzjoni tal-Grupp Ewropew għall-Koperazzjoni Territorjali (EGTC) li jagħmlu dan mill-aktar fis possibbli;

Jistieden lill-Kummissjoni, filwaqt li teżamina liema livell NUTS ikun l-aktar rilevanti, biex tidentifika l-qasam li fih, fuq il-bażi tal-esperjenza li tkun inkisbet, għandha tiġi implimentata l-politika integrata għall-iżvilupp tat-territorji, sabiex tifforma l-bażi għall-proġetti li ġejjin, u b'mod partikulari:

- l-oqsma tal-ħajja u tax-xogħol, jiġifieri l-bliet, iz-zoni suburbani u z-zoni rurali tal-qrib;

- it-territorji li jiġġustifikaw strateġiji tematiċi partikulari, bħar-reġjuni muntanjużi, iz-zoni ta' msaġar kbar, il-parks nazzjonali, l-ibħra li fihom jiżbukkaw ix-xmajjar, l-ispazji tal-kosta, ir-reġjuni tal-gżejjer kif ukoll iz-zoni b'ambjent degradat, sabiex ikunu żviluppati strateġiji bbażati skont il-post;

Il-Governanza u l-Istituzzjonijiet tal-Unjoni Ewropea

Jilqa' b'sodisfazzjon ir-rikonoxximent akbar tal-awtoritajiet reġjonali u lokali u t-tisħiħ tal-prinċipju tas-sussidjarjetà fit-Trattat ta' Liżbona; jistieden lill-istituzzjonijiet Ewropej biex iqisu minn issa l-implikazzjonijiet prattiċi ta' żviluppi bħal dawn;

Jinnota li fil-Kunsill ma jeżisti l-ebda dipartiment iddedikat b'mod partikulari għall-politika ta' koeżjoni biex tiżgura li jkun hemm segwitu strateġiku għal din il-politika, li tirrappreżenta l-ewwel post fil-baġit tal-Unjoni Ewropea, u jitlob lill-Istati Membri biex jipprevedu li fil-Kunsill ikun hemm sessjonijiet partikulari għall-Ministri responsabbli għall-Politika ta' Koeżjoni;

Jilqa' b'sodisfazzjon il-ħolqien fi ħdan il-Kummissjoni ta' gruppi interdipartimentali bħal dak dwar "il-politika urbana" u dak dwar "l-istrateġija integrata"; jistieden lill-Kummissjoni biex tiżviluppa din l-istrateġija ta' ħidma bejn id-dipartimenti u biex tgħarraf lill-Parlament u lill-Kumitat tar-Reġjuni b'mod regolari bir-riżultati tal-ħidma tal-gruppi msemmija;

Jimpenja ruħu biex iqis x'tibdil jista' jsir fir-Regoli ta' Proċedura tal-Parlament Ewropew biex jippermetti l-ħidma bejn id-dipartimenti fuq is-suġġetti li jinvolvu bosta kumitati parlamentari (gruppi temporanji jew oħrajn), b'mod partikulari fil-qafas tal-ħidma tal-Gruppi ta' Ħidma dwar ir-Riforma Parlamentari;

Jistieden lill-Kumitat tar-Reġjuni biex isaħħaħ l-isforzi tiegħu għall-iżvilupp tal-prattika tal-governanza kemm mill-aspett tal-kwantità kif ukoll minn dak tal-kwalità;

Għodda għall-Promozzjoni tal-Governanza u s-Sħubija tajba

Jitlob lill-Istati Membri u lill-Kummissjoni biex jagħtu l-appoġġ tagħhom għall-iżvilupp tal-miżuri ta' taħriġ għall-governanza u s-sħubija, flimkien mal-organizzazzjonijiet tat-tagħlim u tat-taħriġ pubbliċi u privati, biex jilqgħu għall-isfidi Komunitarji l-kbar;

Jistieden lill-Istati Membri biex jagħmlu użu xieraq mill-ippjanar tal-ispazji sabiex jassistu fil-faċilitazzjoni ta' żvilupp reġjonali bbilanċjat;

Jistieden lir-rappreżentanti eletti u lill-uffiċjali tal-amministrazzjonijiet nazzjonali, reġjonali u lokali u lis-sħab imdaħħla fit-tmexxija tal-programmi operattivi tal-Politika ta' Koeżjoni bi qbil mal-Artikolu 11 tar-Regolament dwar il-Fondi Strutturali, biex jutilizzaw ir-riżorsi finanzjarji tal-assistenza teknika ta' dawn il-programmi għat-taħriġ fit-tipi ta' governanza marbuta ma' dawn il-programmi, u b'mod partikulari għall-immaniġġjar tal-proġetti; jistieden ukoll lill-Kummissjoni biex titlob lill-Istati Membri sabiex jagħtu rendikont dettaljat tal-mod li bih ikunu ntużaw il-programmi finanzjarji speċifiċi tagħhom;

Hu tal-fehma li n-netwerks Ewropej għall-iskambju tal-prattiki tajba għandhom iwessgħu l-azzjonijiet tagħhom rigward il-governanza u s-sħubija, jisħqu aktar fuq il-lezzjonijiet politiċi u strateġiċi li jkunu ttieħdu miċ-ċikli tal-programmi preċedenti u għandhom jiżguraw l-aċċess pubbliku għall-iskambju tal-esperjenza fil-lingwi kollha tal-UE biex b'hekk jgħinu ħalli jiġi żgurat li l-prattiki tajba jkunu ġew implimentati tassew;

Jifraħ bl-inizjattiva tal-Presidenza Franċiża tal-UE li tniedi proċess ta' żvilupp ta' qafas ta' referenza għas-sostenibilità u s-solidarjetà bejn il-bliet u jitlob li fih titqies id-dimensjoni tal-governanza u s-sħubija;

Jipproponi l-ħolqien ta' programm li jixbah lill-programm ERASMUS ieħor għar-rappreżentanti eletti lokali u reġjonali;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni.

Il-ħtieġa ta' governanza biex l-iżvilupp sostenibbli jimxi 'l quddiem

Sabiex l-iżvilupp reġjonali jseħħ, mhuwiex biżżejjed li wieħed jaqbel fuq x'għandu jsir iżda hija wkoll ħaġa fundamentali li jkunu stabbiliti l-mekkaniżmi ta' kif għandu jsir, jiġifieri l-governanza.

Il-politiki fuq skala reġjonali u urbana għandhom jiffurmaw parti minn strateġija ta' żvilupp integrat.

Jeħtieġ li jkunu mfassla mekkaniżmi li jippermettu li jkun evitat li politiki differenti jxekklu lil xulxin.

Mhuwiex possibbli li l-iżvilupp sostenibbli jimxi 'l quddiem jekk mhux permezz tat-titjib fil-governanza.

Fil-qasam innifsu, l-ippjanar u l-implimentazzjoni tal-iżvilupp reġjonali spiss isibu ma' wiċċhom firdiet artifiċjali bejn is-setturi jew l-entitajiet amministrattivi u politiċi.

Il-limiti ġeografiċi u amministrattivi mhux bilfors jaqblu ma' dawk ta' territorju li jeħtieġ reazzjoni integrata fl-oqsma tat-trasport, l-edukazzjoni, id-djar soċjali, eċċ.

Strutturi bħal dawn jikkorrispondu dejjem inqas mal-ħtiġijiet taċ-ċittadini f'dinja li kulma tmur qiegħda ssir aktar interdipendenti.

L-Unjoni Ewropea bħala forza trasformatriċi tal-governanza

L-Unjoni Ewropea ġabet tibdil konsiderevoli fil-governanza fl-Istati Membri differenti.

Il-politiki Ewropej, u b'mod partikulari l-Politika ta' Koeżjoni, nedew il-proċess għat-trasformazzjoni tal-governanza minn sistema sikwit ċentralizzata u karatterizzata mill-kompartimentalizzazzjoni (kemm ġeografika kif ukoll settorjali) għal waħda b'bosta livelli li kull ma tmur saret iktar integrata.

Filwaqt li jitqiesu l-qafas istituzzjonali ta' kull Stat Membru, it-tqassim tal-poteri u l-prinċipju tas-sussidjarjetà, l-istituzzjonijiet Ewropej jistgħu jistimulaw proċess ta' titjib fil-governanza fil-livelli kollha: Komunitarju, nazzjonali, reġjonali u lokali.

L-inizjattivi Komunitarji, bħal URBAN I u II fil-kwartieri urbani u LEADER fiz-zoni rurali, urew il-prestazzjoni tal-metodoloġija tagħhom.

Din il-metodoloġija hija bbażata fost l-oħrajn fuq strateġija li tkun integrata f'bosta setturi, li tkun territorjali u li tkun minn isfel għal fuq.

Tinvolvi wkoll sħubija mill-qrib mal-awtoritajiet u l-popolazzjonijiet lokali.

Barra minn hekk tutilizza għodod innovattivi differenti sabiex tippromwovi proċess ta' tagħlim u netwerking permanenti.

Titjib fil-governanza: mill-kunċett sal-applikazzjoni prattika

Il-kunċett tal-istrateġija integrata, jiġifieri l-integrazzjoni aktar fil-fond tal-politiki kollha li jippreżentaw impatt territorjali, ekonomiku u soċjali, kulma jmur qed jidħol aktar u aktar fil-leġiżlazzjoni Ewropea.

Dan il-kunċett inħoloq mill-ħtieġa li wieħed joħroġ mill-għeluq tal-kompartimentalizzazzjoni.

Illum huwa meqjus bħala ħtieġa.

Wieħed isibu f'għadd kbir ta' testi tal-istituzzjonijiet Ewropej, b'mod partikulari fil-qasam tal-politika tal-koeżjoni.

Sar tema rikorrenti meta jiġi diskuss kif il-politiki Ewropej isiru aktar effikaċi.

Jekk l-istrateġija integrata tirrifletti l-ħtieġa li għandhom jitqiesu l-aspetti differenti marbuta ma' proġett komuni, il-governanza tirrappreżenta l-mekkaniżmu biex dan il-proġett iseħħ.

Dan ir-rapport għandu l-għan li jressaq sensiela ta' proposti prattiċi dwar kif tista' titjieb is-sistema ta' governanza.

Hemm enfasi partikulari fuq l-applikazzjoni tal-prinċipju tas-sħubija, li hu element ewlieni tal-politika ta' koeżjoni fil-qasam tal-governanza.

Il-metodi l-ġodda ta' governanza ma jeħdux post l-istituzzjonijiet pubbliċi (Ewropej, nazzjonali, reġjonali u lokali) li jiddisponu minn kompetenzi u minn baġits, iżda dawn il-metodi jagħtuhom il-possibilità li jimplimentaw il-politiki tagħhom stess f'koerenza mal-parteċipanti kollha kemm huma (pubbliċi u privati) li jirrigwardahom l-istess suġġett.

Il-Governanza u l-Fondi Komunitarji

It-tqassim tal-Fondi Strutturali, bl-objettivi, bil-kriterji ta' eliġibilità u bil-parteċipanti differenti tagħhom, jibqa' kumpless ħafna.

Madankollu, il-Fondi Strutturali kollha, kif ukoll Fondi Komunitarji oħra wkoll, għandhom l-istess għan, dak li jġibu 'l quddiem l-iżvilupp sostenibbli tar-reġjuni u l-bliet tal-Unjoni Ewropea.

L-istruttura tal-fondi u l-metodi ta' governanza għandhom jintgħażlu b'tali mod li l-istrumenti finanzjarji jikkomplementaw lil xulxin u jistgħu jiġu kkoordinati bl-aħjar mod.

Din il-koordinazzjoni mhix possibbli ħlief jekk l-istrutturi jkunu sempliċi u trasparenti.

L-arkitettura tal-fondi differenti għalhekk għandha tkun koerenti u komplementari.

Il-Governanza u s-Sħubija

Prinċipju ewlieni u partikulari tal-governanza tal-fondi strutturali hu l-prinċipju tas-sħubija.

Il-prinċipju tas-sħubija rrenda l-governanza tal-politika ta' koeżjoni iktar trasparenti, iktar miftuħa u iktar integrata, imma l-applikazzjoni tiegħu għadha fil-biċċa l-kbira insuffiċjenti.

L-istudju mitlub mid-Dipartiment tal-Politika tal-Parlament Ewropew dwar "Il-Governanza u s-Sħubija fil-Politika Reġjonali" saħaq fuq id-differenzi u d-diffikultajiet fl-applikazzjoni tal-prinċipju tas-sħubija.

Fil-fatt, m'hemmx mudell uniku ta' sħubija, imma 27 mod differenti ta' kif tiġi applikata filwaqt li wieħed iqis il-karatteristiċi istituzzjonali ta' kull Stat Membru.

Sħubija li tkun ta' suċċess fil-fatt titlob ċertu investiment fil-bidu tal-proċess, imma mbagħad dan ikun ta' gwadann f'dak li hu ħin, flus u effikaċja.

Meta jitqies il-prinċipju tas-sussidjarjetà u l-qafas istituzzjonali ta' kull Stat Membru, il-Kummissjoni għandha tanalizza l-applikazzjoni tal-prinċipju tas-sħubija fl-Istati Membri differenti u fir-reġjuni tagħhom.

Fuq il-bażi ta' din l-analiżi, għandha titħejja gwida, b'mod partikulari għall-promozzjoni u t-tixrid tal-prattiki tajba.

Barra minn hekk, jeħtieġu miżuri ta' taħriġ biex isaħħu l-kapaċitajiet tas-sħubija li jippermettulhom li jieħdu sehem sħiħ.

L-involviment taċ-ċittadini huwa element importanti tal-prinċipju tas-sħubija.

Fil-qafas tat-tħejjija tal-perjodu attwali ta' programmazzjoni, iċ-ċittadini ma ħadux sehem biżżejjed fil-proċess f'ħafna mir-reġjuni.

Għal dan il-għan, għandhom jiġu żviluppati metodi ġodda.

Il-governanza f'bosta livelli timplika li kull livell politiku - Komunitarju, nazzjonali, reġjonali jew lokali - għandu jkollu kompetenzi u kapaċitajiet biex jagħtu kontribut għall-implimentazzjoni tal-politika ta' koeżjoni.

L-applikazzjoni tal-prinċipju tas-sussidjarjetà titlob ċertu grad ta' deċentralizzazzjoni tal-politika ta' koeżjoni.

Il-parteċipanti kollha mdaħħla fl-implimentazzjoni tal-politika ta' koeżjoni għandhom jikkoperaw mill-qrib fil-kuntest tal-istrutturi amministrattivi u istituzzjonali separati.

Is-suċċess jew il-falliment tal-koperazzjoni tal-parteċipanti kollha involuti ma jiddependux biss mis-sistema istituzzjonali.

L-istess sistema tista' twassal għal riżultati tajbin jew ħżiena fit-termini tal-implimentazzjoni tal-proġetti.

Hu importanti li ssir aktar riċerka fuq il-fatturi li jwasslu għall-falliment jew għas-suċċess, hi liema hi l-istruttura istituzzjonali tal-Istat Membru.

F'dan ir-rigward, il-Programm ta' Azzjoni għall-implimentazzjoni tal-Aġenda Territorjali jew il-programm il-ġdid ESPON għandhom jintegraw l-elementi ta' governanza.

Il-Governanza u d-Dimensjoni Territorjali

Id-dimensjoni territorjali kulma tmur qiegħda ssir aktar ċentrali għall-politika ta' koeżjoni.

It-Trattat ta' Liżbona għamel il-koeżjoni territorjali bħala għan tal-Unjoni Ewropea fuq l-istess bażi tal-koeżjoni ekonomika u soċjali.

Fil-ħarifa, il-Kummissjoni Ewropea għandha tippubblika il- Green Paper tagħha dwar il-koeżjoni territorjali u f'din il-perspettiva, għandha tingħata attenzjoni speċjali għall-kwistjoni tal-governanza.

L-integrazzjoni tad-dimensjoni territorjali fil-politika ta' koeżjoni timplika wkoll riflessjoni fuq il-livell territorjali xieraq li fih għandu jsir l-intervent.

Kunċetti emerġenti ġodda bħal dak tal-oqsma tal-ħajja u tax-xogħol ħaqqhom li jiġu analizzati.

Il-Grupp Ewropew għall-Koperazzjoni Territorjali huwa għodda eċċellenti biex tiġi stabbilita governanza effikaċi transkonfinali u transnazzjonali, imma s'issa dan l-istrument għad ma ġiex sfruttat u utilizzat biżżejjed, minħabba li ma sarx tibdil fil-leġiżlazzjoni tal-Istati Membri, jew minħabba n-nuqqas ta' rieda politika.

Il-Governanza u l-Istituzzjonijiet tal-Unjoni Ewropea

L-istituzzjonijiet Komunitarji għandhom huma stess jirrevedu l-organizzazzjoni attwali tagħhom biex isiru aktar effikaċi meta japplikaw il-prinċipji tal-istrateġija integrata.

Il-qasmiet attwali fi ħdan il-Parlament Ewropew bejn il-kumitati parlamentari partikulari kif ukoll fi ħdan il-Kummissjoni Ewropea bejn id-Direttorati Ġenerali ma jippermettux li jkun hemm reazzjoni tajba għal bosta kwistjonijiet li huma kontroversjali.

Pereżempju, il-kwistjonijiet tat-trasport pubbliku jħallu impatt fuq it-tniġġis, fuq l-integrazzjoni soċjali sħiħa tat-territorji, fuq l-ippjanar urban, eċċ., u għalhekk jaqgħu fil-kompetenza ta' bosta kumitati parlamentari u Direttorati Ġenerali.

Barra minnhekk, id-daqs tal-baġits allokati għall-Fondi Strutturali (36% tal-baġit tal-UE) jesiġi li jkun hemm monitoraġġ mill-qrib fil-livell tal-Kunsill.

Għodod għall-Promozzjoni tal-Governanza tajba

Sabiex il-governanza ssir waħda operattiva jeħtieġ l-użu tal-istrument tal-immaniġġjar ta' proġetti.

L-immaniġġjar ta' proġetti jistrieħ fuq ċerti regoli li spiss huma sempliċi ħafna.

Dan l-istrument attwalment jintuża l-aktar mill-intrapriżi.

Mhux biss jippermetti lill-intrapriża li toħloq prodott ġdid f'ambjent li kulma jmur qiegħed isir aktar kumpless, imma huwa ta' siwi wkoll biex ikunu jistgħu jirnexxu proġetti ffinanzjati mill-Fondi Strutturali.

Huwa strument biex tkun organizzata l-interazzjoni bejn il-parteċipanti differenti involuti u li jippermetti għalhekk li l-istrateġija integrata titqiegħed fil-prattika.

Barra minn hekk, il-metodi l-ġodda tal-governanza, bħall-immaniġġjar tal-proġetti, għandhom ikunu promossi u mxerrda.

Għalhekk, għandu jibda proċess ta' tagħlim kontinwu li jinkludi lill-parteċipanti involuti, b'mod partikulari lir-rappreżentanti eletti u lill-impjegati tal-amministrazzjonijiet nazzjonali, reġjonali u lokali.

Barra minn hekk, il-ħolqien ta' programm bħall-ERASMUS għar-rappreżentanti lokali eletti huwa mod ġdid li jista' jagħti kontribut għall-iskambju ta' prattiki tajba fil-qasam tal-governanza.

Fl-aħħar nett, in-netwerks tematiċi Ewropej għandhom iwessgħu l-azzjonijiet tagħhom rigward il-governanza kif ukoll jikkontribwixxu biex jirrenduhom aktar effikaċi;

Konklużjonijiet

Il-governanza, u b'mod partikulari l-prinċipju tas-sħubija, illum huwa rikonoxxut bħala fattur importanti ferm li jiddetermina l-effikaċja tal-utilizzazzjoni tal-Fondi Strutturali.

Ġew żviluppati bosta kunċetti dwar dan is-suġġett, imma sikwit dawn ftit kienu effikaċi u nieqsa mill-applikazzjoni prattika.

L-Unjoni Ewropea diġà wriet li hija forza ewlenija biex tittrasforma l-governanza.

Billi tqiegħed dawn il-prinċipji fil-prattika, tista' tutilizza l-kapaċitajiet trasformatriċi tagħha fir-rigward tal-prinċipju tas-sussidjarjetà kif ukoll biex iġġib 'il quddiem l-iżvilupp sostenibbli tat-territorji.

OPINJONI tal-Kumitat għall-Kontroll tal-Baġit

għall-Kumitat għall-Iżvilupp Reġjonali

dwar il-governanza u s-sħubija fil-livell nazzjonali u reġjonali u bażi għal proġetti fil-qasam tal-politika reġjonali

Rapporteur għal opinjoni:

SUĠĠERIMENTI

Il-Kumitat għall-Baġits jistieden lill-Kumitat għall-Iżvilupp Reġjonali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

1. jenfasizza li l-politiki strutturali kienu t-tieni l-akbar parti tal-baġit tal-UE fil-perjodu ta' programmazzjoni 2000-2006 u huma l-politiki ewlenin tal-UE fil-perjodu 2007-2013;

2. ifakkar li fir-Rapport Annwali tagħha rigward is-sena finanzjarja 2006, il-Qorti Ewropea tal-Awdituri sabet li mill-inqas 12% tal-ammont totali rimborżat lil proġetti tal-Politiki Strutturali ma kellux jiġu rimborżat, li 44% tar-rimborżi fil-kampjun kienu affettwati minn żbalji u li persentaġġ sinifikanti tal-proġetti kienu suġġetti għal żbalji ta' konformità;

3. jenfasizza li fl-istess rapport, il-Qorti Ewropea tal-Awdituri ddeskriviet is-sistemi ta' kontroll fl-Istati Membri bħala ġeneralment mhux effikaċi jew effikaċi b'mod moderat biss;

4. jilqa' għaldaqstant l-isforz biex jintlaħqu l-għanijiet tal-Fondi Strutturali u ta' Koeżjoni tul il-perjodu attwali ta' programmazzjoni 2007-2013 fil-qafas tal-prinċipji tat-tmexxija u tas-sħubija;

5. jistieden lill-qrati nazzjonali tal-awdituri biex ikollhom rwol aktar b'saħħtu fil-mekkaniżmi ta' kontroll, biex jiżguraw li l-fondi jintefqu b'mod xieraq, u biex jaċċettaw ir-responsabiltajiet tagħhom u jieħdu sehem aktar attiv;

6. jitlob li tingħata gwida u taħriġ mill-Istati Membri lill-promoturi tal-proġetti u lill-awtoritajiet amministrattivi u l-awtoritajiet li jħallsu, kif ukoll lill-korpi tal-verifika sabiex jiġi żgurat li l-parteċipanti kollha jkunu konxji sew dwar ir-rekwiżiti tar-regolament tal-Komunità u jimplimentawhom kif suppost;

7. jilqa' b'sodisfazzjon is-sommarji annwali tal-Istati Membri bħala l-ewwel pass għal Dikjarazzjonijiet Nazzjonali ta' Amministrazzjoni; iħeġġeġ madankollu lill-Kummissjoni biex tipproponi l-adozzjoni tal-istess rekwiżiti, linji gwida u noti ta' gwida għall-Politiki Strutturali bħal dawk tal-Politika Agrikola Komuni;

8. jiddispjaċih dwar il-fatt li d-dispożizzjonijiet tal-implimentazzjoni għall-proġetti reġgħu ġew adottati tard ħafna u jistieden lill-awtoritajiet tat-tmexxija, u l-awtoritajiet ta' ħlasijiet u kontroll biex jipprovdu għar-regoli mfassla biex jissimplifikaw l-amministrazzjoni u biex jimplimentawhom (eż. billi jiżdied l-użu tal-ħlasijiet b'rata fissa).

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni

Membri preżenti għall-votazzjoni

Sostituti preżenti għall-votazzjoni

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostituti preżenti għall-votazzjoni finali


dwar Sfidi għall-ftehimiet kollettivi fl-UE

Kumitat għall-Impjiegi u l-Affarijiet Soċjali

Rapporteur għal opinjoni (*):

Tadeusz Zwiefka , Kumitat għall-Affarijiet Legali

(*) Kumitat assoċjat – Artikolu 47 tar-Regoli ta' Proċedura

OPINJONI tal-Kumitat għas-Suq Intern u l-Ħarsien tal-Konsumatur .22

MOZZJONI GĦAL RIŻOLUZZJONI TAL-PARLAMENT EWROPEW

Il-Parlament Ewropew,

– wara li kkunsidra l-Artikolu 2, l-ewwel inċiż, l-Artikolu 2 u l-Artikolu 3(j) tat-Trattat tal-Unjoni Ewropea,

– wara li kkunsidra l-Artikoli 136, 137, 138, 139 u 140 tat-Trattat tal-KE,

– wara li kkunsidra l-Artikoli 12, 39 u 49 tat-Trattat tal-KE,

– wara li kkunsidra t-Trattat ta' Liżbona tat-13 ta' Diċembru 2007, b'mod partikulari l-Artikolu 3 tiegħu,

– wara li kkunsidra l-Artikolu 152 tat-Trattat ta' Liżbona li jagħraf l-importanza tad-djalogu soċjali u n-negozjar kollettiv għall-iżvilupp,

– wara li kkunsidra l-Artikoli 27, 28 u 34 tal-Karta tad-Drittijiet Fundamentali tal-Unjoni Ewropea,

– wara li kkunsidra l-Konvenzjoni Ewropea għall-Ħarsien tad-Drittijiet tal-Bniedem u tal-Libertajiet Fundamentali, b'mod speċjali l-Artikolu 11 tagħha,

– wara li kkunsidra l-Karta Soċjali Ewropea, b'mod speċjali l-Artikoli 5,6, u 19 tagħha,

– wara li kkunsidra l-Konvenzjoni Ewropea dwar l-istejtus Legali tal-Ħaddiema Migranti,

– wara li kkunsidra d-Direttiva 96/71/KE tal-Parlament Ewropew u tal-Kunsill tas-16 ta' Diċembru 1996 dwar l-impjieg tal-ħaddiema fil-qafas tal-provvediment ta' servizzi

ĠU L 18, 21.1.1997, p.

1. (id-Direttiva dwar l-Istazzjonar ta' Ħaddiema – il-PWD),

– wara li kkunsidra r-rapport tas-servizzi tal-Kummissjoni dwar l-implimentazzjoni tad-Direttiva 96/71/KE ( SEC(2006)0439 ) (Rapport dwar is-Servizzi),

– wara li kkunsidra d-Direttiva 2004/18/KE tal-Parlament Ewropew u tal-Kunsill tal-31 ta' Marzu 2004 dwar il-koordinazzjoni ta' proċeduri għall-għoti ta' kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi

ĠU L 134, 30.4.2004, p.

– wara li kkunsidra l-klawsola 'Monti' tar-Regolament tal-Kunsill (KE) Nru.

2679/98 tas-7 ta' Diċembru 1998 dwar l-iffunzjonar tas-suq intern fir-rigward tal-moviment ħieles tal-prodotti fl-Istati Membri

ĠU L 337, 12.12.1998, p.

– wara li kkunsidra d-Direttiva 2006/123/KE tal-Parlament Ewropew u tal-Kunsill tat-12 ta' Diċembru 2006 dwar is-servizzi fis-suq intern

ĠU L 376, 27.12.2006, p.

– wara li kkunsidra s-sentenzi tal-Qorti tal-Ġustizzja tal-Komunitajiet Ewropej (l-ECJ) tas-27 ta' Marzu 1990 fil-Kawża C-113/89 Rush Portugesa Ltda vs Office Nationale d'Immigration

– wara li kkunsidra s-sentenzi tal-Qorti Ewropea tal-Ġustizzja tad-9 ta' Awissu 1994 fil-Kawża C-43/93, Vander Elst

[1994] ECR I-3803. , tat-23 ta' Novembru 1999 fil-Kawżi Magħquda C-369/96 u 376/96, Arblade

[1999] ECR I-8453. , tal-25 ta' Ottubru 2001 fil-Kawżi Magħquda C-49/98, C-50/98, C-52/98, C-54/98, C-68/98 u C-71/98, Finalarte

[2001] ECR I-7831. , tas-7 ta' Frar 2002 fil-Kawża C-279/00, il-Kummissjoni vs l-Italja

[2002] ECR I-1425. , tat-12 ta' Ottubru 2004 fil-Kawża C-60/03, Wolff & Müller GmbH

[2004] ECR I-9553. , tal-21 ta' Ottubru 2004 fil-Kawża C-445/03, il-Kummissjoni vs il-Lussemburgu

[2004] ECR I-10191. , u tad-19 ta' Jannar 2006 fil-Kawża C-244/04, il-Kummissjoni vs il-Ġermanja

– wara li kkunsidra s-sentenza tal-ECJ tal-11 ta' Diċembru 2007 fil-Kawża C-438/05, International Transport Workers' Federation and Finnish Seamen's Union

ĠU C 51, 23.2.2008, p.11. (il-Każ Viking),

– wara li kkunsidra s-sentenza tal-ECJ tat-18 ta' Diċembru 2007 fil-Kawża C-341/05, Laval un Partneri Ltd

ĠU Ċ 51, 23.2.2008, p.

– wara li kkunsidra s-sentenza tal-ECJ tat-3 ta' April 2008, Kawża C-346/06, Rüffert

Għadu mhux ippubblikat fil-ĠU. ,

– wara li kkunsidra l-Konvenzjonijiet tal-ILO li ġejjin: ILO-94 Klawżoli tax-Xogħol (Kuntratti Pubbliċi); ILO87 Il-Libertà ta' Assoċjazzjoni u l-Ħarsien tad-Dritt ta' Organizzazzjoni; ILO98, Id-Dritt ta' Organizzazzjoni u n-negozjar kollettiv; ILO-117 Għanijiet u Standards Bażiċi tal-Politika Soċjali, b'mod speċjali t-Taqsima IV; ILO-154 Negozjar Kollettiv,

– wara li kkunsidra r-riżoluzzjoni tiegħu tas-26 ta' Ottubru 2006 dwar l-applikazzjoni tad-Direttiva 96/71/KE dwar l-istazzjonar tal-ħaddiema

ĠU C 313 E, 20.12.2006, p.

– wara li kkunsidra r-riżoluzzjoni tiegħu tal-15 ta' Jannar 2004 dwar l-implimentazzjoni tad-Direttiva 96/71/KE fl-Istati Membri

ĠU C 92 E, 16.4.2004, p.

– wara li kkunsidra r-riżoluzzjoni tiegħu tat-23 ta' Mejju 2007 dwar il-promozzjoni ta' xogħol deċenti għal kulħadd

Testi adottati, Ρ6_TA(2007)0206. ,

– wara li kkunsidra l-prinċipji Komuni tal-Flessigurtà, approvati mill-Kunsill Ewropew fit-12/13 ta' Diċembru 2007 kif ukoll ir-riżoluzzjoni tal-Parlament tad-29 ta' Novembru 2007 dwar il-Prinċipji Komuni tal-Flessigurtà

– wara li kkunsidra l-Artikolu 45 tar-Regoli ta' Proċedura tiegħu ,

– wara li kkunsidra r-rapport tal-Kumitat għall-Impjiegi u l-Affarijiet Soċjali u l-opinjonijiet tal-Kumitat għall-Affarijiet Legali u l-Kumitat għas-Suq Intern u l-Ħarsien tal-Konsumatur ( A6-0370/2008 ),

A. billi t-Trattat tal-KE jirrikonoxxi d-drittijiet fundamentali stabbiliti fil-Karta tad-Drittijiet Fundamentali tal-Unjoni Ewropea, kif ukoll fil-kostituzzjonijiet tal-Istati Membri u fi trattati u konvenzjonijiet internazzjonali differenti, bħala riferenzi fundamentali għal-liġi u l-prattika tal-Komunità,

B. billi t-Trattat tal-KE jistabbilixxi għadd ta' prinċipji rilevanti, billi wieħed mill-għanijiet prinċipali tal-Komunità huwa s-suq intern ikkaratterizzat mit-tneħħija, bejn l-Istati Membri, tal-ostakli għall-moviment ħieles ta' prodotti, persuni, servizzi u kapital, u b'dimensjoni soċjali

C. billi wieħed minn dawk il-prinċipji huwa l-għarfien tad-drittijiet kostituzzjonali bażiċi taċ-ċittadini, inkluż id-dritt li jingħaqdu f'unjins, id-dritt li jistrajkjaw u d-dritt li jinnegozjaw ftehimiet kollettivi,

D. billi l-prinċipji fundamentali tas-suq intern jinkludu l-libertà tal-moviment tal-ħaddiema, il-libertà tal-istabbiliment u l-libertà li jiġu provduti s-servizzi,

E. billi, skont l-Artikolu 39 tat-Trattat, il-libertà tal-moviment tal-ħaddiema tinvolvi t-tneħħija ta' kwalunkwe diskriminazzjoni bbażata fuq iċ-ċittadinanza bejn il-ħaddiema tal-Istati Membri fir-rigward tal-impjieg, tal-ħlas u ta' kundizzjonijiet oħra tax-xogħol u tal-impjieg,

F. billi r-restrizzjonijiet dwar il-libertajiet fundamentali possibbli skont it-Trattat tal-KE, jekk ifittxu għanijiet leġittimi kompatibbli mat-Trattat, huma ġġustifikati b'raġunament b'saħħtu ta' interess pubbliku, huma adattati biex jinkisbu l-objettivi mfittxija u ma jmorrux lil hinn minn dak li huwa bżonnjuż biex jintlaħqu; billi fl-istess waqt, skont l-Artikolu 52 tal-Karta tad-Drittijiet Fundamentali tal-Unjoni Ewropea, kwalunkwe limitazzjoni fuq l-eżerċizzju tad-drittijiet u tal-libertajiet rikonoxxuti minn dik il-Karta jistgħu jsiru biss jekk ikunu proporzjonali, meħtieġa u jilqgħu b'mod ġenwin l-objettivi ta' interess ġenerali rikonoxxut mill-Unjoni jew mill-ħtieġa li jipproteġu d-drittijiet jew il-libertajiet tal-oħrajn,

G. billi l-ECJ tagħraf id-dritt tal-azzjoni kollettiva bħala dritt fundamentali li huwa parti integrali mill-prinċipji ġenerali tal-liġi Komunitarja; dan id-dritt se jkun imnaqqax ukoll fit-Trattat jekk it-Trattat ta' Liżbona jkun irratifikat,

H. billi l-Kummissjoni f'bosta okkażjonijiet enfasizzat l-importanza tal-qafas nazzjonali eżistenti tal-leġiżlazzjoni tal-impjiegi u n-negozjar kollettiv għall-ħarsien tad-drittijiet tal-ħaddiema,

I. billi r-rapport tal-Kummissjoni dwar ir-relazzjonijiet industrijali fl-Ewropa 2006 juri li l-innegozjar kollettiv żviluppat sew jista' jkollu influwenza pożittiva fuq l-inklużjoni soċjali,

J. billi skont l-Artikolu 136 tat-Trattat tal-KE, il-Komunità u l-Istati Membri "għandu jkollhom bħala l-objettivi tagħhom il-kundizzjonjiet tal-għejxien u tax-xogħol imtejba, sabiex l-armonizzazzjoni tagħhom tkun possibbli waqt li jinżamm it-titjib"; u billi bil-għan li jinkiseb dan il-għan, l-Artikolu 140 tat-Trattat tal-KE jipprovdi li l-Kummissjoni għandha tippromwovi koperazzjoni mill-qrib bejn l-Istati Membri fil-qasam tal-politika soċjali, b'mod partikulari fi kwistjonijiet marbuta mad-dritt ta' assoċjazzjoni u l-innegozjar kollettiv bejn il-ħaddiema u min iħaddem,

K. billi, skont il-preambolu tal-PWD, il-promozzjoni tad-dispożizzjoni transnazzjonali tas-servizzi teħtieġ kundizzjonijiet ta' kompetizzjoni ħielsa u ġusta kif ukoll miżuri li jiggarantixxu r-rispett tad-drittijiet tal-ħaddiema u f'konformità mal-qafas legali li għandu x'jaqsam mal-liġi dwar l-impjieg nazzjonali u r-relazzjonijiet nazzjonali fl-Istati Membri,

L. billi l-PWD stqarret b'mod ċar fil-premessa 12 li "Il-liġi tal-Komunità ma tipprekludix lill-Istati Membri milli japplikaw il-leġiżlazzjoni nazzjonali tagħhom, jew il-ftehimiet kollettivi li għalihom ikun daħal min iħaddem, kif ukoll xogħol, għal kull persuna impjegata anki temporanjament, fi ħdan it-territorju tagħha, għalkemm min iħaddimha jkun stabbilit fi Stat Membru ieħor" u li "Il-liġi tal-Komunità ma twaqqafx lill-Istati Membri milli jiggarantixxu r-rispett ta' dawn ir-regoli bil-mezzi xierqa",

M. billi l-objettiv tal-PWD - li jipprovdi klima ta' kompetizzjoni ġusta u miżuri li jiggarantixxu rispett għad-drittijiet tal-ħaddiema - huwa importanti, fl-era li fiha l-provvista transnazzjonali ta' servizzi qed tespandi, għall-ħarsien tal-ħaddiema kkonċernati, waqt li jkun irrispettat il-qafas tal-liġi tal-impjiegi u r-relazzjonijiet industrijali fl-Istati Membri,

N. billi skont il-PWD il-liġijiet tal-Istati Membri għandhom jistabbilixxu nukleu ta' regoli mandatorji għall-ħarsien minimu ta' ħaddiema stazzjonati li għandhom jitħarsu fil-pajjiż li qed jospita mingħajr ma tixxekkel l-applikazzjoni ta' termini u kundizzjonijiet tal-impjieg li jkunu aktar favorevoli għall-ħaddiema,

O. billi l-Artikolu 3(8) tal-PWD jippermetti lid-Direttiva li tiġi implimentata permezz tal-leġiżlazzjoni jew permezz tal-ftehimiet kollettivi li ġew iddikjarati li japplikaw universalment, jew li huma ġeneralment applikabbli għall-impriżi simili kollha fl-industrija kkonċernata jew li ġew konklużi mir-rappreżentanti tal-organizzazzjonijiet tax-xogħol u minn dawk ta' min iħaddem fil-livell nazzjonali u li huma applikati permezz tat-territorju nazzjonali, l-ECJ tafferma wkoll li ladarab l-għan tal-PWD mhijiex li tarmonizza s-sistemi biex ikunu stabbiliti t-termini u l-kundizzjonijiet tax-xogħol, l-Istati Membri huma ħielsa li jagħżlu sistema fil-livell nazzjonali li mhux neċessarjament imsemmija fost dawk imniżżla fil-PWD,

P. billi d-dispożizzjonijiet ċentrali fl-Artikolu 3(1) tal-PWD jikkonsistu minn regoli mandatorji internazzjonali li l-Istati Membri qablu fuqhom; jinnota li d-dispożizzjonijiet tal-ordni pubbliku fl-Artikolu 3(10) għandu jikkonsisti f'regoli mandatorji internazzjonali iżda huma inkwadrati b'tali mod li l-Istati Membri jkollhom id-diskrezzjoni fil-kuntest tad-definizzjoni tagħhom fil-leġiżlazzjoni nazzjoanli; jinnota ulterjorment li l-użu tal-Artikolu 3(10) huwa importanti għall-Istati Membri ladarba jippermettilhom li jqisu bosta aspetti bħas-suq tax-xogħol, il-politika soċjali u tħassib ieħor inkluż il-protezzjoni tal-ħaddiema, waqt li jkun irrispettat il-prinċipju tat-trattament ugwali;

Q. billi l-mobilità tal-ħaddiema tat kontribut qawwi lill-impjiegi, lill-prosperità u lill-integrazzjoni tal-UE, u li wasslet biex iċ-ċittadini jkollhom opportunitajiet ġodda biex jiżviluppaw l-għarfien u l-esperjenza kif ukoll biex jiksbu standards aħjar ta' għejxien,

R. billi l-Artikolu 28 tal-Karta tad-Drittijiet Fundamentali tal-Unjoni Ewropea kkodifika d-dritt tal-innegozjar kollettiv u l-azzjoni kollettiva,

S. billi l-applikazzjoni uniformi u l-infurzar tad-dispożizzjonijiet tal-PWD huma essenzjali sabiex ikunu żgurati l-objettivi tagħha, b'mod partikulari l-osservanza tal-arranġamenti tan-negozjar kollettiv eżistenti fl-Istati Membri,

T. billi l-Artikolu 3(1)(a) tad-Direttiva 2006/123/KE tal-Parlament Ewropew u tal-Kunsill tat-12 ta' Diċembru 2006 dwar is-servizzi fis-suq intern

ĠU L 376, 27.12.2006, p.

36. (id-Direttiva tas-Servizzi) jindika b'mod ċar li mhux fi ħsiebu jieħu post il-PWD u huwa mingħajr preġudizzju għaliha,

U. billi minħabba l-moviment ħieles tal-prodotti l-klawżola li ġejja (magħrufa bħala l-klawsola "Monti") kienet inkluża fir-Regolament tal-Kunsill (KE) Nru.

ĠU L 337, 12.12.1998, p.

8. ; Artikolu 2: "Dan ir-Regolament ma jistax jiġi interpretat bħala li jaffettwa b'ebda mod l-eżerċizzju ta' drittijiet fundamentali kif magħrufa fl-Istati Membri, inkluż id-dritt jew il-libertà tal-istrajk.

Dawn id-drittijiet jistgħu jinkludu wkoll id-dritt jew il-libertà li jittieħdu azzjonijiet oħra koperti mis-sistemi speċifiċi tar-relazzjonijiet industrijali fl-Istati Membri",

V. billi l-Artikolu 1(7) tad-Direttiva tas-Servizzi tipprevedi li: "Din id-Direttiva ma taffettwax l-eżerċizzju tad-drittijiet fundamentali, kif rikonoxxuti fl-Istati Membri u bil-liġi Komunitarja.

Lanqas ma taffettwa d-dritt li wieħed jinnegozja, jikkonkludi u jinforza ftehimiet kollettivi u li jieħu azzjoni industrijali skont il-liġi u l-prassi nazzjonali li jirrispettaw il-liġi Komunitarja",

W. billi l-Kunsill Ewropew stabbilixxa prinċipji biex joħloq mudelli tas-suq tax-xogħol li minbarra livell għoli ta' sigurtà għandhom ukoll livell għoli ta' flessibilità, (magħrufa bħala "l-mudell ta' flessigurtà"); billi huwa rikonoxxut li parti importanti tal-mudell ta' flessigurtà li rnexxielu jinkludi sħab soċjali b'saħħithom b'firxa ta' applikazzjoni sinifikanti għall-innegozjar kollettiv,

X. billi huwa l-irwol tal-Qorti Ewropea tal-Ġustizzja li tinterpreta l-liġi Komunitarja fid-dawl tad-drittijiet u l-libertajiet fundamentali u li tiżgura li fl-interpretazzjoni u l-applikazzjoni tat-Trattat tal-KE tkun osservata l-liġi,

Y. billi hija r-responsabilità tal-qrati nazzjonali li jiżguraw, fuq bażi ta' każ b'każ, jekk il-kriterji biex tiġi osservata r-restrizzjoni tal-libertajiet fundamentali kif ukoll tal-kompatibbli mal-liġi Komunitarja humiex ssodisfatti,

Z. billi d-dritt li tittieħed azzjoni kollettiva u li jitwettqu l-ftehimiet kollettivi huwa dritt fundamentali li jifforma parti integrali mill-prinċipji ġenerali tal-liġi Komunitarja; billi f'dan il-kuntest il-Qorti tal-Ġustizzja m'għandhiex toqgħod fuq stqarrija tal-Kunsill u tal-Kummissjoni bid-data tal-24 ta' Settembru 1996 li ma ġietx adottata mill-Parlament (bħala koleġiżlatur) sabiex l-interpretazzjoni tal-kunċetti ta' "dispożizzjonijiet ta' ordni pubblika" u "dispożizzjonijiet nazzjonali importanti għall-ordni pubblika" tkun limitata biss għar-regoli mandatorji stipulati fil-leġiżlazzjoni,

AA. billi s-sentenza Albany (C-67/96) fil-qasam tal-liġi tal-kompetizzjoni tagħti lit-trejd junjins grad sinifikanti ta' diskrezzjoni rigward kwistjonijiet marbuta mas-suq tax-xogħol,

AB. billi ġie osservat li kien hemm opinjonijiet u interpretazzjonijiet eżistenti differenti fi ħdan il-Qorti Ewropea tal-Ġustizzja u bejn il-Qorti u l-Avukati Ġenerali tagħha fil-każijiet varji li għandhom x'jaqsmu mal-PWD, b'mod partikulari l-Kawża C-341/05 Laval

Is-sentenza tal-Qorti tal-Ġustizzja tat-18 ta' Diċembru 2007 fil-Każ C-341/05 Laval un Partneri Ltd [2007] ECR I11767 (il-Każ Laval). u l-Kawża C-346/06 Rüffert

Is-sentenza tal-Qorti tal-Ġustizzja tat-3 ta' April 2008 fil-Każ C-346/06 Rüffert, li għad ma ġietx ippubblikata fl-ECR (ara ĠU C 128, 24.5.2008, p.

9). ; billi meta opinjonijiet u interpretazzjonijiet bħal dawn ikun differenti, jista' jkun hemm każ għal kjarifika fid-dawl tal-bilanċ bejn id-drittijiet u l-libertajiet fundamentali,

AC. billi l-għażla tal-bażi legali tal-PWD hija bbażata fuq is-suppożizzjoni li l-ħaddiema stazzjonati ma jidħlux fis-suq tax-xogħol tal-pajjiż li jospita; billi n-nuqqas ta' limitu ta' żmien biex wieħed ikun ikkunsidrat bħala ħaddiem 'stazzjonat', flimkien mal-użu frekwenti ta' nozzjoni wiesgħa ta' stazzjonar tal-ħaddiema juri li l-ħaddiema stazzjonati madankollu spiss jidħlu s-suq tax-xogħol tal-istat li jospita,

Jenfasizza li l-libertà li jkunu offruti s-servizz hija waħda mill-punti fundamentali tal-proġett Ewropew; iqis madankollu, li dan għandu jkun ibbilanċat, min-naħa, fir-rigward tad-drittijiet fundamentali u l-objettivi soċjali stabbiliti fit-Trattati u min-naħa l-oħra rigward id-dritt tas-sħab pubbliċi u soċjali biex jiżguraw in-nuqqas ta' diskriminazzjoni, it-trattament ugwali, u t-titjib tal-kundizzjonijiet tal-għejxien u tax-xogħol; ifakkar li n-negozjar kollettiv u l-azzjoni kollettiva huma drittijiet fundamentali li huma rikonoxxuti mill-Karta tad-Drittijiet Fundamentali tal-Unjoni Ewropea u li t-trattament ugwali huwa prinċipju fundamentali tal-Unjoni Ewropea;

Huwa tal-opinjoni li kull ċittadin tal-UE għandu jkollu d-dritt li jaħdem fejn irid fl-Unjoni Ewropea u għalhekk għandu jkollu d-dritt għal trattament ugwali; għalhekk jiddispjaċih li dan id-dritt mhux applikat b'mod uniformi fl-UE; huwa tal-opinjoni li l-arranġamenti tranżizzjonali li jibqgħu hemmhekk għandhom ikunu suġġetti għal reviżjoni riġoruża mill-Kummissjoni, biex ikun evalwat jekk humiex verament meħtieġa biex jevitaw distorsjonijiet fis-swieq tax-xogħol nazzjonali u li meta ma jkunx il-każ, għandhom jitneħħew kemm jista' jkun malajr;

Jenfasizza li l-libertà li jkunu pprovduti servizzi ma tmurx kontra u mhijiex superjuri għad-dritt fundamentali tas-sħab soċjali biex jippromwvou djalogu soċjali u biex jieħdu azzjoni industrijali, speċjalment, ladarba dan huwa dritt kostituzzjonali f'bosta Stati Membri; jenfasizza li l-intenzjoni tal-klawsola Monti kienet li tħares id-drittijiet kostituzzjonali fundamentali fil-kuntest tas-suq waħdieni; ifakkar fl-istess ħin li l-moviment ħieles tal-ħaddiema huwa waħda mill-erba' libertajiet tas-suq intern;

Jilqa' b'sodisfazzjon it-Trattat ta' Liżbona u l-fatt li l-Karta tad-Drittijiet Fundamentali tal-Unjoni Ewropea għandha torbot legalment; jinnota li dan jinkludi d-dritt tat-trejdjunjins li jinnegozjaw u jikkonkludu ftehimiet kollettivi fil-livelli xierqa u, fil-każ ta' kunflitti ta' interess, li jieħdu azzjoni kollettiva (bħal strajk) sabiex jiddefendu l-interessi tagħhom;

Jenfasizza li l-libertà li jkunu pprovduti servizzi mhijiex superjuri għad-drittijiet fundamentali li jinsabu fil-Karta tad-Drittijiet Fundamentali tal-Unjoni Ewropea u b'mod partikulari id-dritt tad-trejd junjins li jieħdu azzjoni industrijali, b'mod partikulari ladarba dan huwa dritt kostituzzjonali f'bosta Stati Membri; jenfasizza għalhekk li s-sentenzi tal-ECJ għall-kawżi Rüffert, Laval u Viking juru li huwa meħtieġ li l-libertajiet ekonomiċi, kif stabbiliti fit-Trattati, għandhom ikunu interpretati b'tali mod li ma jaffettwawx l-eżerċizzju tad-drittijiet soċjali fundamentali kif rikonoxxuti fl-Istati Membri u mil-liġi tal-Komunità, inkluż id-dritt li jiġu nnegozjati, konklużi u infurzati ftehimiet kollettivi kif ukoll li tittieħed azzjoni kollettiva, u li ma jaffettwawx l-awtonomija tas-sħab soċjali meta jkunu qed eżerċitati dawn id-drittijiet fundamentali li jħarsu l-interessi soċjali u l-interessi tal-ħaddiema;

Jenfasizza li l-PWD tippermetti li l-awtoritajiet pubbliċi u s-sħab soċjali jistabbilixxu termini u kundizzjonijiet ta' impjieg li huma aktar favorevoli għall-ħaddiema skont it-tradizzjonijiet differenti fl-Istati Membri;

Jenfasizza li l-premessa 22 tal-PWD tistqarr li d-Direttiva hija mingħajr preġudizzju għal-liġi tal-Istati Membri rigward azzjoni kollettiva li tiddefendi l-interessi tan-negozji u l-professjonijiet li hija kkonfermata mill-Artikolu 137(5) tat-Trattat tal-KE;

Jenfasizza għalhekk il-bżonn li t-trattament ugwali u l-istess paga għall-istess xogħol fl-istess post tax-xogħol ikunu ssalvagwardjati u msaħħa kif stabbilit fl-Artikoli 39 u 12 tat-Trattat tal-KE; iqis li fil-qafas tal-libertà li jkunu pprovduti s-servizzi jew il-libertà tal-istabbiliment, iċ-ċittadinanza ta' min iħaddem, kif ukoll tal-impjegati jew tal-ħaddiema stazzjonati ma tiġġustifikax nuqqas ta' ugwaljanza rigward kundizzjonijiet tax-xogħol, paga jew l-eżerċizzju ta' drittijiet fundamentali bħad-dritt għall-istrajk;

Jenfasizza l-importanza li jkunu evitati effetti negattivi fuq il-mudelli tas-suq tax-xogħol li diġà huma kapaċi jikkombinaw livell għoli ta' flessibilità fuq is-suq tax-xogħol ma' livell għoli ta' sigurtà, minflok, jiġi promoss aktar dan il-metodu;

L-impatt ġenerali

Jinnota li l-effett orizzontali ta' ċertu dispożizzjonijiet tat-Trattat tal-KE jiddependi fuq il-fatt li kundizzjonijiet preċiżi jiġu sodisfatti, fosthom il-kundizzjoni li huma jagħtu d-drittijiet lill-individwu li jkollu interess fil-konformità mal-obbligi kkonċernati; jesprimi t-tħassib tiegħu li, fiċ-ċirkustanzi speċifiċi tas-sentenzi li dan l-aħħar ħarġu mill-Qorti tal-Ġustizzja, l-effett orizzontali tal-Artikolu 43 tat-Trattat tal-KE ġie identifikat kif xieraq, u jqis li dan jista' jwassal għal aktar kawżi quddiem il-Qorti;

Jilqa' b'sodisfazzjon il-fatt li, skont il-prinċipji u t-tradizzjonijiet tal-Unjoni Ewropea, bosta Stati Membri, f'koperazzjoni mas-sħab soċjali, stabbilew standards għolja ta' kundizzjonjiet tax-xogħol li jtejbu l-benessri tal-ħaddiema kollha u jsaħħu t-tkabbir ekonomiku kif ukoll il-kompetittività;

Jemmen li l-intenzjoni tal-leġiżlatur fil-PWD u d-Direttiva tas-Servizzi hija inkompatibbli mal-interpretazzjonijiet li jistgħu joħolqu kompetizzjoni mhux ġusta bejn l-impriżi; jinnota li l-impriżi li jiffirmaw u jimxu mal-ftehimiet kollettivi jista' jkollhom żvantaġġ kompetittiv fir-rigward tal-impriżi li jirrifjutaw li jagħmlu dan;

Għalhekk huwa tal-opinjoni li l-libertà li jkunu pprovduti servizzi transkonfinali fis-suq intern tkun ulterjorment imsaħħa billi jkun żgurat li l-fornituri domestiċi u barranin tas-servizz jiffaċċjaw l-istess kundizzjonijiet tas-suq tax-xogħol u l-istess kundizzjonijiet ekonomiċi fil-post tat-twassil tas-servizz;

Jippromwovi attivament il-kompetittività fuq il-bażi tal-għarfien u l-innovazzjoni kif stabbilità fl-Istrateġija ta' Liżbona;

Jiddubita dwar l-introduzzjoni ta' prinċipju ta' proporzjonalità għal azzjonijiet kontra

impriżi li, billi jistrieħu fuq id-dritt ta' stabbiliment jew id-dritt li jkunu pprovduti servizzi minn fruntiera għall-oħra, inaqqsu apposta t-termini u l-kundizzjonijiet tal-impjiegi; iqis li ma għandu jkun hemm ebda domanda dwar l-użu ta' azzjoni industrijali biex ikun hemm trattament ugwali u biex ikunu żgurati kundizzjonijiet tax-xogħol diċenti;

Jenfasizza l-fatt li l-libertajiet ekonomiċi tal-UE qatt ma jistgħu jkunu interpretati li jagħtu d-dritt lill-impriżi biex jevadu jew jaħarbu minn liġijiet u prattiki nazzjonali soċjali u tal-impjiegi, u lanqas għall-kompetizzjoni mhix ġusta dwar pagi u kundizzjonijiet tax-xogħol; iqis għalhekk li azzjonijiet transkonfinali minn impriżi li jistgħu jxekklu t-termini u l-kundizzjonijiet tal-impjiegi fil-pajjiż li qed jospita għandhom ikunu proporzjonali u ma huma bl-ebda mod awtomatikament ġustifikati mid-dispożizzjonijiet tat-Trattat dwar, pereżempju, il-moviment ħieles tas-servizzi jew il-libertà tal-istabbiliment;

Jenfasizza li l-liġi tal-Komunità għandha tirrispetta l-prinċipju tan-nuqqas ta' diskriminazzjoni; jenfasizza ulterjorment li l-leġiżlatur tal-Komunità għadu jiżgura li ma jinħoloq ebda xkiel la għall-ftehimiet kollettivi, pereżempju, dawk li jimplimentaw il-prinċipju ta' paga ugwali għall-istess xogħol għall-ħaddiema kollha fuq il-post tax-xogħol, indipendentement miċ-ċittadinanza tagħhom jew dik ta' min iħaddimhom, fil-post fejn is-servizz ikun ipprovdut, u lanqas għal azzjoni industrijali bħala appoġġ għal ftehima bħal din li hija f'konformità mal-liġijiet u l-prattiki nazzjonali;

Jirrikonoxxi li s-sentenzi tal-ECJ fil-kawżi Laval, Rüffert u Luxembourg ħolqu xi tħassib serju dwar il-mod li bih direttivi ta' armonizzazzjoni minimi għandhom jiġu implimentati;

Jinnota li l-kunsiderazzjonijiet soċjali msemmija fl-Artikoli 26 u 27 tad-Direttiva 2004/18 (Direttiva dwar ix-Xiri Pubblika) jippermettu lill-Istati Membri li joħolqu kundizzjonijiet ġusti ta' kompetizzjoni billi jistabbilixxu t-termini u l-kundizzjonijiet tal-impjieg li jmorru lil hinn mir-regoli mandatorji għall-ħarsien minimu;

Huwa tal-opinjoni li l-bażi legali limitata tal-moviment ħieles tal-PWD tista' twassal biex il-PWD tkun interpretata bħala stedina għal kompetizzjoni mhux ġusta fir-rigward tal-pagi u l-kundizzjonijiet tax-xogħol; għalhekk, jitqies li l-bażi legali tal-PWD għandha titwessa' sabiex tinkludi riferenza għall-moviment ħieles tal-ħaddiema;

Jenfasizza li bħala riżultat il-qagħda preżenti tista' twassal biex il-ħaddiema fil-pajjiżi li jospitawhom iħossuhom taħt pressjoni mill-kompetizzjoni tal-pagi baxxi; iqis għalhekk li l-implimentazzjoni konsistenti tal-PWD għandha tiġi żgurata fl-Istati Membri kollha;

Ifakkar li disa' Stati Membri rratifikaw il-Konvenzjoni 94 tal-ILO dwar il-Klawsoli tax-xogħol (Kuntratti Pubbliċi); jiddispjaċih li anki sentenzi ġudizzjarji jonqsu mill-jqisu biżżejjed il-Konvenzjoni 94 tal-ILO u huwa mħasseb li l-applikazzjoni ta' din il-Konvenzjoni fl-Istati Membri kkonċernati tista' tkun f'kunflitt mal-applikazzjoni tal-PWD; jistieden lill-Kummissjoni biex tikkjarifika din il-qagħda bħala kwistjoni ta' urġenza u biex tkompli tippromwovi r-ratifika ta' din il-Konvenzjoni sabiex isaħħaħ ultejorment l-iżvilupp ta' klawsoli soċjali f'regolamenti ta' xiri pubbliku, li fih innifsu huwa objettiv tad-Direttiva dwar ix-Xiri Pubbliku;

Jinnota li għadu ma ġiex rikonoxxut li, skont il-Konvenzjonijiet 87 u 98 tal-ILO, ir-restrizzjonijiet dwar id-dritt għall-azzjoni industrijali u d-drittijiet fundamentali tista' biss tkun iġġustifikata fuq bażi ta' saħħa, ordni pubbliku u fatturi oħra simili;

Jistieden lill-Istati Membri kollha sabiex jinfurzaw il-PWD kif xieraq; jenfasizza ulterjorment li l-leġiżlazzjoni u r-regoli tas-suq tax-xogħol rigward in-negozjati u l-ftehimiet kollettivi huma ta' kompetenza tal-Istati Membri u s-sħab soċjali; jinnota, f'dan ir-rigward, li hija r-responsabilità tal-Istati Membri li jtejbu u li jagħmlu użu sħiħ mill-prevenzjoni, il-monitoraġġ u l-miżuri ta' infurzar, f'konformità mal-prinċipju tas-sussidjarjetà;

Iqis li l-leġiżlazzjoni preżenti tal-Komunità fiha kemm modi kif wieħed jaħrab minnha kif ukoll inkonsistenzi u għalhekk setgħat ħalliet li jsiru interpretazzjonijiet tal-PWD li ma kinux l-intenzjoni tal-leġiżlatur tal-Komunità, li kien qed ifittex li jikseb bilanċ ġust bejn il-libertà li jkunu pprovduti servizzi kif ukoll il-ħarsien tad-drittijiet tal-ħaddiema; jistieden lill-Kummissjoni biex tħejji l-proposti leġiżlattivi meħtieġa li għandhom jassistu fl-evitar ta' interpretazzjonijiet li jmorru kontra xulxin fil-ġejjieni;

Għalehkk jilqa' b'sodisfazzjon l-istqarrija tat-3 ta' April 2008 li fiha l-Kummissjoni impenjat ruħha li mhux biss tkompli tindirizza l-kompetizzjoni li hija bbażata fuq standards soċjali baxxi iżda anki enfasizzat li l-libertà li jkunu pprovduti servizzi ma tmurx kontra u ma hija bl-ebda mod superjuri għad-dritt fundamentali tal-istrajk u tas-sħubija ma' trejd junjin; iħeġġeġ l-implimentazzjoni tal-Konklużjonijiet tal-Kunsill tad-9 ta' Ġunju 2008 mingħajr dewmien biex tinsab soluzzjoni għan-nuqqasijiet fl-implimentazzjoni, sabiex jiġu evitati sitwazzjonijiet problematiċi ulterjuri u abbużi, kif ukoll li tinħoloq il-klima mixtieqa ta' fiduċja reċiproka u ta' kunfidenza; jistieden lill-Kummissjoni u lill-Istati Membri biex irawmu koperazzjoni aktar mill-qrib bejn l-Istati Membri, l-awtoritajiet nazzjonali u l-Kummissjoni fir-rigward tal-monitoraġġ u l-iskambju tal-aħjar prassi; iqis li dan ikun mod effettiv li bih tittieħed azzjoni kontra l-abbużi;

Jilqa' b'sodisfazzjon l-indikazzjoni tal-Kummissjoni li issa lesta biex teżamina mill-ġdid l-impatt tas-suq intern fuq id-drittijiet tax-xogħol u l-innegozjar kollettiv.

Jissuġġerixxi li din l-analiżi mill-ġdid ma għandhiex teskludi reviżjoni parzjali tal-PWD, b'attenzjoni speċifika għall-kwistjonijiet tal-kundizzjonijiet tax-xogħol applikabbli, il-livelli tal-pagi, il-prinċipju ta' trattament ugwali tal-ħaddiema fil-kuntest tal-moviment ħieles tas-servizzi, ir-rispett għal mudelli differenti tax-xogħol u t-tul tal-istazzjonar.

Jemmen li l-eżerċizzju tad-drittijiet fundamentali kif rikonoxxut fl-Istati Membri, fil-konvenzjonijiet tal-ILO u fil-Karta tad-Drittijiet Fundamentali tal-Unjoni Ewropea, inkluż id-dritt li jiġu negozjati, konklużi u infurzati ftehimiet kollettivi u d-dritt li jittieħdu azzjonijiet industrijali ma għandux ikun ipperikolat,

Jenfasizza li għandu jkun assolutament ċar li l-PWD u d-Direttivi l-oħra ma jwaqqfux lill-Istati Membri u lis-sħab soċjali milli jitolbu aktar kundizzjonijiet favorevoli, immirati lejn trattament ugwali tal-ħaddiema, u li hemm assigurazzjonijiet li l-leġiżlazzjoni tal-Komunità tista' timplimenta fuq il-bażi tal-mudelli kollha tas-suq tax-xogħol li jeżistu.

Jistieden lill-Kummissjoni biex timplimenta d-deċiżjonijiet tal-Kunsill rigward il-ħolqien ta' sistema elettronika għall-iskambju ta' informazzjoni bħala kwistjoni ta' urġenza ladarba din tista' tippermetti li l-Istati Membri joħduha kontra l-abbużi b'mod aktar effettiv.

Jistieden lill-Istati Membri u lill-Kummissjoni biex jadottaw miżuri li jikkumbattu l-abbużi, b'mod partikulari rigward l-attivitajiet ta' dawk il-"letterbox-companies" li mhumiex involuti f'negozju ġenwin u effettiv fil-pajjiż li fih stabbiliti iżda li nħolqu, kultant anki direttament mill-kuntrattur ewlieni fil-pajjiż li jospita, għar-raġuni sempliċi li jitwettaq negożju fil-pajjiż li jospita, sabiex tkun skansata l-applikazzjoni sħiħa tar-regoli u r-regolamenti tal-pajjiżi li jospita b'mod partikulari fir-rigward tal-pagi u l-kundizzjonijiet tax-xogħol; jistieden lill-Kummissjoni biex tistabbilixxi regoli ċari fil-kodiċi ta' kondotta li joħduha kontra l-"letterbox companies" għall-impenji li jaqgħu taħt id-Direttivi tas-Servizzi;

Itenni li d-drittijiet soċjali fundamentali mhumiex subordinati għad-drittijiet ekonomiċi fil-ġerarkija tal-libertajiet fundamentali; għalhekk isaqsi li jerġa' jiddaħħal fil-liġi primarja l-bilanċ bejn d-drittijiet fundamentali u libertajiet ekonomiċi sabiex tkun evitata l-ġirja biex jitnaqqsu l-istandards soċjali;

Jilqa' l-pożizzjoni komuni tal-Kunsill dwar id-Direttiva l-ġdida dwar l-Agenziji Temporanji li għandha tipprovdi għal trattament mhux diskriminatorju mill-ewwel jum tal-impjieg sakemm is-sħab soċjali ma jiftiehmux mod ieħor;

Jistieden lill-Kummissjoni biex tressaq il-Komunikazzjoni tant mistennija dwar l-innegozjar kollettiv transnazzjonali li tipproponi l-istabbiliment ta' qafas legali għall-ftehimiet kollettivi transnazzjonali;

Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, u lill-Parlamenti tal-Istati Membri.

OPINJONI tal-Kumitat għall-Affarijiet Legali

għall-Kumitat għall-Impjiegi u l-Affarijiet Soċjali

dwar L-isfidi għall-ftehimiet kollettivi fl-UE

Rapporteur għal opinjoni(*):

(*) Kumitati assoċjati – Artikolu 47 tar-Regoli ta' Proċedura

SUĠĠERIMENTI

Il-Kumitat għall-Affarijiet Legali jistieden lill-Kumitat għall-Impjiegi u l-Affarijiet Soċjali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

A. billi t-Trattat li jistabbilixxi l-Komunità Ewropea jirrikonoxxi d-drittijiet fundamentali stabbiliti fil-Karta tad-Drittijiet Fundamentali tal-Unjoni Ewropea, kif ukoll fil-kostituzzjonijiet tal-Istati Membri u fi trattati u konvenzjonijiet internazzjonali differenti, bħala riferenzi fundamentali għal-liġi u l-prattika tal-UE,

B. billi t-Trattat li jistabbilixxi l-Komunità Ewropea jistipula numru ta' prinċipji; billi waħda mill-attivitajiet ewlenin tal-Komunità hija suq intern ikkaratterizzat, f'sens ta' bejn l-Istati Membri, mit-tneħħija tal-ostakli għall-moviment ħieles ta' prodotti, persuni, servizzi u kapital, kif ukoll linja politika fil-qasam soċjali,

C . billi wieħed minn dawk il-prinċipji huwa l-għarfien tad-drittijiet kostituzzjonali bażiċi taċ-ċittadini, inkluż id-dritt li jingħaqdu f'unjins, id-dritt li jistrajkjaw u d-dritt li jinnegozjaw ftehimiet kollettivi,

D. billi l-prinċipji fundamentali tas-suq intern jinkludu l-libertà tal-moviment tal-ħaddiema, il-libertà tal-istabbiliment u l-libertà li jiġu provduti s-servizzi,

E. billi, skond l-Artikolu 39 tat-Trattat li jistabbilixxi l-Komunità Ewropea, il-libertà tal-moviment tal-ħaddiema tinvolvi t-tneħħija ta' kull diskriminazzjoni bbażata fuq iċ-ċittadinanza bejn il-ħaddiema tal-Istati Membri fir-rigward tal-impjieg, tal-ħlas u ta' kundizzjonijiet oħra tax-xogħol u tal-impjieg,

F. billi d-dritt li tittieħed azzjoni kollettiva u li jitwettqu l-ftehimiet kollettivi huwa dritt fundamentali li jifforma parti integrali mill-prinċipji ġenerali tal-liġi Komunitarja; billi f'dan il-kuntest il-Qorti tal-Ġustizzja m'għandhiex toqgħod fuq stqarrija tal-Kunsill u tal-Kummissjoni bid-data tal-24 ta' Settembru 1996 li ma ġietx adottata mill-Parlament Ewropew bħala koleġiżlatur sabiex l-interpretazzjoni tal-kunċetti ta' "dispożizzjonijiet ta' ordni pubblika" u "dispożizzjonijiet nazzjonali importanti għall-ordni pubblika" tkun limitata biss għar-regoli mandatorji stipulati fil-leġiżlazzjoni,

G. billi l-Artikolu 3(1)(a) tad-Direttiva dwar is-Servizzi tindika b'mod ċar li dik id-Direttiva mhix intenzjonata li tissostitwixxi d-Direttiva 96/71/KE (il-PWD)

Id-Direttiva 96/71/KE tal-Parlament Ewropew u tal-Kunsill tas-16 ta' Diċembru 1996 dwar l-għoti tax-xogħol lill-ħaddiema fil-qafas tal-għoti tas-servizzi (ĠU L 18, tal-21.1.1997, p.

1). u hija bla ħsara għaliha,

billi fl-istess waqt, skond l-Artikolu 52 tal-Karta tad-Drittijiet Fundamentali, kull limitazzjoni għall-eżerċizzju tad-drittijiet u tal-libertajiet rikonoxxuti minn dik il-Karta jistgħu jsiru biss jekk ikunu proporzjonali, meħtieġa u jilqgħu b'mod ġenwin l-objettivi ta' interess ġenerali rikonoxxut mill-Unjoni jew mill-ħtieġa li jħarsu d-drittijiet u l-libertajiet tal-oħrajn,

I. billi huwa l-irwol tal-Qorti tal-Ġustizzja li tinterpreta l-liġi Komunitarja fid-dawl tad-drittijiet u l-libertajiet fundamentali u li tiżgura li fl-interpretazzjoni u l-applikazzjoni tat-Trattat KE tkun osservata l-liġi,

J. billi hija r-responsabilità tal-qrati nazzjonali li jiżguraw, każ b'każ, jekk humiex ikunu ssodisfati l-kriterji biex il-limitazzjoni tal-libertajiet fundamentali titqiesx bħala li tkun kompatibbli mal-liġi Komunitarja,

K. billi l-applikazzjoni uniformi u l-infurzar tad-dispożizzjonijiet tal-PWD huma essenzjali sabiex ikunu żgurati l-objettivi tagħha, u b'mod partikulari l-osservanza tal-arranġamenti għan-negozjar kollettiv eżistenti fl-Istati Membri,

L. billi ġie osservat li kien hemm opinjonijiet u interpretazzjonijiet differenti fi ħdan il-Qorti tal-Ġustizzja u bejn il-Qorti u l-Avukati-Ġenerali tagħha fil-każijiet li għandhom x'jaqsmu mal-PWD, b'mod partikulari l-Każ C-341/05 Laval

Is-sentenza tal-Qorti tal-Ġustizzja tat-18 ta' Diċembru 2007 fil-Każ C-341/05 Laval un Partneri Ltd [2007] ECR I‐11767 (il-Każ Laval). u l-Każ C-346/06 Rüffert

Is-sentenza tal-Qorti tal-Ġustizzja tat-3 ta' April 2008 fil-Każ C-346/06 Rüffert, li għad ma ġietx ippubblikata fl-ECR (ara ĠU C 128, 24.5.2008, p.

9). ; billi meta jkun hemm differenzi bejn fehmiet u interpretazzjonijiet bħal dawn, jista' jkun hemm każ għal kjarifika fid-dawl tal-bilanċ bejn id-drittijiet u l-libertajiet fundamentali,

Jinnota li l-ebda waħda mis-sentenzi reċenti tal-Qorti tal-Ġustizzja

Ara wkoll, barra s-sentenzi fil-każijiet Laval u Rüffert msemmija hawn fuq, is-sentenza tal-Qorti tal-Ġustizzja tal-11 ta' Diċembru 2007 fil-Kawża C-438/05, bejn il-Federazzjoni Internazzjonali tal-Ħaddiema tat-Trasport u l-Unjin tal-Baħħara Finlandiżi [2007] ECR I-10779 (il-Każ Viking). ma taffettwa la l-kontenut ta' xi ftehima kollettiva li tista' tiġi konkluża mill-Istati Membri u lanqas id-dritt biex din tiġi konkluża;

Jenfasizza li, skond il-każistika tal-Qorti tal-Ġustizzja, l-Istati Membri ma jistgħux jimponu standards minimi fi kwistjonijiet oħra barra dawk previsti fil-PWD u l-kontenut ta' standards minimi bħal dawn ma jistax jiġi determinat minn sors li ma jkunx previst f'dik id-direttiva;

Jenfasizza l-ħtieġa li jkunu garantiti ċerti kundizzjonijiet minimi fuq il-post tax-xogħol għall-ħaddiema li jiċċaqalqu minn post għall-ieħor fl-UE;

Josserva li r-regoli nazzjonali li ma jqisux il-ftehimiet kollettivi, hu xinhu l-kontenut tagħhom, u li jorbtu fl-Istat Membru li fih ikunu stabbiliti lil dawk l-impriżi li jkunu bagħtu ħaddiema f'pajjiż ospitanti, iwasslu, kif enfasizzat mill-Qorti tal-Ġustizzja, għal diskriminazzjoni kontra impriżi bħal dawn, billi skont dawk ir-regoli nazzjonali jiġu ttrattati daqslikieku kienu impriżi nazzjonali li ma jkunux ikkonkludew ftehima kollettiva;

Jirrikonoxxi li, kif iddikjarat b'mod ċar il-Qorti tal-Ġustizzja fil-każijiet Laval u Viking, id-dritt li wieħed jieħu azzjoni kollettiva jidħol fl-ambitu tal-liġi Komunitarja, b'mod partikulari tal-Artikoli 43 u 49 tat-Trattat KE, u għalhekk irid ikun iġġustifikat minn raġuni b'saħħitha ta' interess pubbliku, irid ikun proporzjonat u jrid juża mezzi xierqa li ma jmorrux lil hinn minn dak li hu meħtieġ; jenfasizza f'dan il-kuntest li, bi qbil mas-sentenzi tal-Qorti tal-Ġustizzja, id-dritt li tittieħed azzjoni kollettiva għall-ħarsien tal-ħaddiema jista' jikkostitwixxi raġuni b'saħħitha bħal din;

Jinnota li l-effett orizzontali ta' ċerti dispożizzjonijiet tat-Trattat KE jiddependi minn kundizzjonijiet preċiżi li jiġu ssodisfati, fost l-oħrajn il-kundizzjoni li huma jagħtu d-dritt lil individwu li jkollu interess fil-konformità mal-obbligi li huma hekk stipulati; jesprimi t-tħassib tiegħu li, fiċ-ċirkustanzi speċifiċi tal-każijiet li dan l-aħħar ħarġet sentenza dwarhom il-Qorti tal-Ġustizzja, l-effett orizzontali tal-Artikolu 43 tat-Trattat KE ġie identifikat kif suppost, u jqis li dan jista' jwassal għal aktar każijiet quddiem il-qorti;

Jistieden lill-Istati Membri biex jiżguraw l-implimentazzjoni, l-applikazzjoni u l-infurzar xierqa tal-PWD; jistieden lill-Kummissjoni biex tipprovdi gwida xierqa għall-Istati Membri dwar l-implimentazzjoni, l-applikazzjoni u l-infurzar ta' dik id-direttiva;

Jilqa' b'sodisfazzjon, f'dan ir-rigward, ir-Rakkomandazzjoni tal-Kummissjoni tat-3 ta' April 2008 1 u l-Konklużjonijiet tal-Kunsill tad-9 ta' Ġunju 2008 2 dwar il-koperazzjoni amministrattiva msaħħa fil-kuntest tal-għoti tax-xogħol lill-ħaddiema fil-qafas tal-għoti tas-servizzi;

Jistieden lill-Kummissjoni biex tieħu azzjoni xierqa dwar dawk l-Istati Membri li ma japplikawx il-liġi Komunitarja f'dan il-qasam kif ġiet interpretata mill-Qorti tal-Ġustizzja.

1 ĠU C 85, 4.4.2008, p.1 u ĠU C 89, 10.4.2008, p.18.

2 Għad ma kinux ippubblikati fil-ĠU

RIŻULTAT TAL-VOTAZZJONI FINALI FIL-KUMITAT

Data tal-adozzjoni

Riżultat tal-votazzjoni finali

Membri preżenti għall-votazzjoni finali

Sostituti preżenti għall-votazzjoni finali

Sostitut (skond l-Artikolu 178(2)) preżenti għall-votazzjoni finali

OPINJONI tal-Kumitat għas-Suq Intern u l-Ħarsien tal-Konsumatur

għall-Kumitat għall-Impjiegi u l-Affarijiet Soċjali

dwar l-isfidi għall-ftehimiet kollettivi fl-UE

Rapporteur għal opinjoni:

SUĠĠERIMENTI

Il-Kumitat għas-Suq Intern u l-Ħarsien tal-Konsumatur jistieden lill-Kumitat għall-Impjiegi u l-Affarijiet Soċjali, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:

A. billi d-dritt li tittieħed azzjoni kollettiva hu rikonoxxut bħala dritt fundamentali fil-prinċipji ġenerali tal-liġi Komunitarja, u billi dan id-dritt ġie kkonfermat mill-Qorti tal-Ġustizzja Ewropea,

B. billi l-prinċipju tal-moviment liberu tas-servizzi bħala element essenzjali tas-suq intern, u anke l-objettivi fundamentali tal-Unjoni bħall-promozzjoni tal-progress ekonomiku u soċjali u t-tisħiħ tal-koeżjoni ekonomika u soċjali, huma fil-qalba tal-integrazzjoni Ewropea, u billi, fi kwalunkwe każ, dik il-libertà għandha tkun kompatibbli mad-dritt tal-imsieħba soċjali għal negozjar kollettiv,

Jenfasizza l-bżonn li jinżamm il-bilanċ bejn il-libertà li jiġu pprovduti servizzi u l-libertà ta' l-istabbiliment u l-garanzija ta' qafas regolatorju għall-protezzjoni tal-ħaddiema;

Jirrimarka, filwaqt li jikkunsidra s-sentenzi tal-Qorti tal-Ġustizzja Ewropea, li jekk jiġu imposti kundizzjonijiet ta' xogħol fuq ħaddiema stazzjonati minn fornituri ta' servizzi minn Stati Membri oħra, li mhumiex rikjesti jew permessi mid-Direttiva 96/71/KE tal-Parlament Ewropew U tal-Kunsill tas-16 ta' Diċembru 1996 dwar l-impjieg ta' ħaddiema fil-qafas ta' prestazzjoni ta' servizzi

ĠU L 18, 21.1.1997, p.

1. , jew jekk fornituri ta' servizzi jiġġiegħlu jidħlu f'negozjati dwar kundizzjonijiet ta' xogħol ta' dan it-tip ma' trade unions , dawn jistgħu jwasslu għal limitazzjoni mhux ġustifikata tal-libertà li jiġu pprovduti servizzi; hu tal-fehma, għalhekk, li l-azzjonijiet kollettivi ma jridux ikunu mmirati li jimponu kundizzjonijiet ta' xogħol li jmorru lil hinn mid-Direttiva 96/71/KE u li mhumiex preċiżi jew aċċessibbli biżżejjed;

Jinnota li hu importanti li r-regoli dwar is-suq tax-xogħol Ewropew ikunu trasparenti u ekwivalenti għal kulħadd, imma jinnota wkoll li tradizzjonijiet politiċi differenti jagħmluha impossibbli li jkun hemm mudell uniku tas-swieq tax-xogħol; jikkunsidra li, fejn ċertu Stati Membri jkunu partikularment affetwati, għandha titwettaq evalwazzjoni tal-impatt dettaljata tas-sentenzi fil-livell nazzjonali b'konsultazzjoni mal-imsieħba soċjali;

Jenfasizza li m'hemmx bżonn li d-dispożizzjonijiet tad-Direttiva 96/71/KE jiġu riveduti qabel ma jiġu analizzati u ċċarati fil-livell nazzjonali l-isfidi innifishom għall-mudelli differenti ta' ftehim kollettiv;

Jirrimarka li l-Artikolu 3(7) tad-Direttiva 96/71/KE jippermetti li l-ħaddiema stazzjonati jgawdu mill-aktar kundizzjonijiet vantaġġjużi ta' pajjiżhom waqt l-istazzjonament tagħhom fil-pajjiż ospitanti;

Jikkunsidra li l-applikazzjoni u l-infurzar korretti tad-dispożizzjonijiet tad-Direttiva 97/61/KE huma essenzjali biex jiġi żgurat li jintlaħqu l-objettivi tagħha, speċifikament biex jiġi ffaċilitat il-forniment ta' servizzi waqt li tiġi garantita l-protezzjoni xierqa tal-ħaddiema, u biex jiġu rrispettati kompletament l-arranġamenti għan-negozjar kollettiv li jeżistu fl-Istati Membri fejn jiġu stazzjonati l-ħaddiema fil-qafas ta' dik id-Direttiva;

Jistieden lill-Istati Membri biex jirranġaw in-nuqqasijiet fl-implimentazzjoni, fl-applikazzjoni u fl-infurzar tad-Direttiva 96/71/KE, b'mod partikulari billi jissimplifikaw id-dispożizzjonijiet u l-formalitajiet amministrattivi u billi jorganizzaw koperazzjoni eqreb bejn l-amministrazzjonijiet tal-Istati Membri; iħeġġeġ lill-Kummissjoni biex tieħu azzjoni xierqa kontra l-Istati Membri li ma japplikawx il-liġi Komunitarja f'dan il-mod;

Jistieden lill-Kummissjoni biex tipprovdi aktar gwida lill-Istati Membri u lill-fornituri ta' servizzi dwar l-istazzjonament ta' ħaddiema fil-qafas tal-forniment ta' servizzi, filwaqt li jitqiesu l-prinċipji ta' gwida tad-Direttiva 96/71/ KE u s-sentenzi tal-Qorti tal-Ġustizzja sabiex jiġu evitati diskrepanzi ulterjuri fir-rigward ta' l-interpretazzjoni ta' dik id-Direttiva;

Jistieden lill-Kummissjoni biex tagħmel stqarrija ċara fir-rigward tad-dritt tal-Istati Membri li jmorru lil hinn mill-istandards tax-xogħol minimi fundamentali sakemm dawn l-istandards ogħla jkunu ġeneralment applikabbli fit-territorju fejn jitwettaq dan ix-xogħol.

RIŻULTAT TAL-VOTAZZJONI FINALI FIL-KUMITAT

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) preżenti għall-votazzjoni finali

Sostitut(i) (skond l-Artikolu 178 (2)) preżenti għall-votazzjoni finali

Data ta' l-adozzjoni

Riżultat tal-votazzjoni finali

Membri preżenti għall-votazzjoni finali

Sostitut(i) (skont l-Artikolu 178(2)) preżenti għall-votazzjoni finali


Nikkomunikaw l-Ewropa fi Sħubija

Deċiżjoni tal-Parlament Ewropew tad-9 ta' Ottubru 2008 dwar l-approvazzjoni tad-dikjarazzjoni konġunta, "Nikkomunikaw l-Ewropa fi Sħubija" ( 2007/2222(ACI) )

Il-Parlament Ewropew

wara li kkunsidra l-Artikolu 255 tat-Trattat KE,

wara li kkunsidra r-riżoluzzjoni tiegħu tat-13 ta" Marzu 2002 dwar il-komunikazzjoni tal-Kummissjoni dwar qafas ġdid għall-koperazzjoni dwar attivitajiet li jikkonċernaw il-politika għall-informazzjoni u għall-komunikazzjoni tal-Unjoni Ewropea ĠU C 47 E, 27.2.2003, p.

wara li kkunsidra r-riżoluzzjoni tiegħu tal-10 ta" April 2003 dwar l-istrateġija għall-informazzjoni u l-komunikazzjoni għall-Unjoni Ewropea ĠU C 64 E, 12.3.2004, p.

wara li kkunsidra r-riżoluzzjoni tiegħu tat-12 ta" Mejju 2005 dwar l-implimentazzjoni tal-istrateġija ta' informazzjoni u komunikazzjoni tal-Unjoni Ewropea 3 ĠU C 92 E, 20.4.2006, p.

wara li kkunsidra r-riżoluzzjoni tiegħu tas-16 ta" Novembru 2006 dwar il-

dwar politika ta' komunikazzjoni Ewropea ĠU C 314 E, 21.12.2006, p.369.

wara li kkunsidra d-deċiżjoni tal-Konferenza tal-Presidenti tal-25 ta" Settembru 2008,

wara li kkunsidra d-dikjarazzjoni konġunta proposta, "Nikkomunikaw l-Ewropa fis-Sħubija",

wara li kkunsidra l-Artikoli 120(1) u 43(1) tar-Regoli ta' Proċedura tiegħu,

wara li kkunsidra r-rapport tal-Kumitat għall-Affarijiet Kostituzzjonali ( A6-0372/2008 ),

billi l-komunikazzjoni hija element importanti tad-demokrazija, kemm dik rappreżentattiva u kemm dik parteċipatorja,

billi wieħed mill-punti ta' saħħa tal-elementi demokratiċi tal-UE hu marbut mal-istrutturi ta" komunikazzjoni fil-livell Ewropew li jgħaqqdu l-istituzzjonijiet maċ-ċittadini,

billi l-esperjenza li nkisbet mill-elezzjonijiet u r-referenda Ewropej preċedenti tissuġerixxi li hemm iktar ċans ta' parteċipazzjoni minn dawk li huma konxji u interessati fi kwistjonijiet tal-UE, filwaqt li hemm inqas ċans ta' parteċipazzjoni minn dawk li mhumiex infurmati daqshekk tajjeb; billi dan ġie ikkonfermat għal darba oħra mir-riċerka li saret wara r-referendum Irlandiż,

billi l-komunikazzjoni dwar l-Unjoni Ewropea tirrikjedi impenn politiku mill-Istituzzjonijiet tal-UE u mill-Istati Membri fil-livelli kollha,

Japprova d-dikjarazzjoni konġunta, "Nikkomunikaw l-Ewropa fi Sħubija" annessa ma" din id-deċiżjoni u jiddeċiedi li jehmeż id-Dikjarazzjoni mar-Regoli ta' Proċedura tiegħu; jitlob li d-dikjarazzjoni tiġi ppubblikata fil-Ġurnal Uffiċjali tal-Unjoni Ewropea;

Jagħti istruzzjonijiet lill-President tiegħu biex jgħaddi din id-deċiżjoni u l-anness għaliha lill-Kunsill u lill-Kummissjoni.

Nikkomunikaw l-Ewropa fi Sħubija

Għanijiet u prinċipji

Il-Parlament Ewropew, il-Kunsill u l-Kummissjoni Ewropea jagħtu l-ogħla importanza lit-titjib tal-komunikazzjoni dwar temi tal-UE biex iċ-ċittadini Ewropej ikunu jistgħu jeżerċitaw id-dritt tagħhom li jipparteċipaw fil-ħajja demokratika tal-Unjoni, li d-deċiżjonijiet fiha jittieħdu b'mod miftuħ qrib taċ-ċittadini kemm jista' jkun, b'osservanza tal-prinċipji tal-pluraliżmu, tal-parteċipazzjoni, tal-ftuħ u tat-trasparenza.

It-tliet Istituzzjonijiet jixtiequ jinkoraġġixxu l-konverġenza ta' fehmiet dwar il-prijoritajiet ta' komunikazzjoni tal-Unjoni Ewropea kollha kemm hi, biex jippromwovu l-valur miżjud tal-approċċ tal-UE fil-komunikazzjoni dwar temi Ewropej, biex ikunu ffaċilitati l-iskambji ta' informazzjoni u l-aħjar prattiki u biex jiġu żviluppati sinerġiji bejn l-Istituzzjonijiet meta ssir komunikazzjoni marbuta ma' dawn il-prijoritajiet, kif ukoll biex tkun iffaċilitata l-kooperazzjoni fost l-Istituzzjonijiet u l-Istati Membri fejn xieraq.

It-tliet Istituzzjonijiet jirrikonoxxu li l-komunikazzjoni dwar l-Unjoni Ewropea tirrikjedi impenn politiku mill-Istituzzjonijiet tal-UE u mill-Istati Membri, u li l-Istati Membri għandhom ir-responsabbiltà tagħhom li jikkomunikaw maċ-ċittadini dwar l-UE.

It-tliet Istituzzjonijiet jemmnu li attivitajiet ta' informazzjoni u komunikazzjoni dwar kwistjonijiet Ewropej għandhom jagħtu lil kulħadd aċċess għal informazzjoni ġusta u diversa dwar l-Unjoni Ewropea u jippermettu liċ-ċittadini jeżerċitaw id-dritt tagħhom biex jesprimu l-opinjoni tagħhom u biex jipparteċipaw attivament fid-dibattitu pubbliku dwar kwistjonijiet tal-Unjoni Ewropea.

It-tliet Istituzzjonijiet jippromwovu r-rispett għall-multilingwiżmu u d-diversità kulturali meta jimplimentaw azzjonijiet ta' informazzjoni u komunikazzjoni.

It-tliet Istituzzjonijiet huma impenjati politikament biex jilħqu l-objettivi ta' hawn fuq.

Huma jħeġġu lill-Istituzzjonijiet u lill-korpi l-oħra tal-UE biex jappoġġaw l-isforzi tagħhom u biex jikkontribwixxu, jekk ikunu jixtiequ hekk, għal dan l-approċċ.

Approċċ bi sħubija

It-tliet Istituzzjonijiet jirrikonoxxu l-importanza li jiffaċċjaw l-isfida tal-komunikazzjoni dwar kwistjonijiet tal-UE fi sħubija bejn l-Istati Membri u l-Istituzzjonijiet tal-UE biex jiżguraw komunikazzjoni effettiva u informazzjoni oġġettiva mal-akbar udjenza possibbli fil-livell xieraq.

Huma jixtiequ jiżviluppaw sinerġiji ma' awtoritajiet nazzjonali, reġjonali u lokali kif ukoll ma' rappreżentanti tas-soċjetà ċivili.

Huma jixtiequ għal dan il-għan irawmu approċċ ta' sħubija prammatiku.

F'dan il-kuntest, huma jfakkru l-irwol prinċipali tal-Grupp Interistituzzjonali dwar l-Informazzjoni (IGI) li jservi ta' qafas f'livell għoli għall-Istituzzjonijiet biex jinkoraġġixxi d-dibattitu politiku dwar attivatijiet ta' informazzjoni u komunikazzjoni relatati mal-UE sabiex jitrawmu s-sinerġija u l-komplimentarjetà.

Għal dak il-għan, l-IGI, kopresedut mir-rappreżentanti tal-Parlament Ewropew, tal-Kunsill u tal-Kummissjoni Ewropea, u bil-parteċipazzjoni tal-Kumitat tar-Reġjuni u tal-Kumitat Ekonomiku u Soċjali Ewropew bħala osservaturi, jiltaqa' fil-prinċipju darbtejn fis-sena.

Qafas għal ħidma flimkien

It-tliet Istituzzjonijiet għandhom il-ħsieb li jikkooperaw fuq il-bażi li ġejja:

Waqt li jirrispettaw ir-responsabbiltà individwali ta' kull Istituzzjoni tal-UE u ta' kull Stat Membru fir-rigward tal-istrateġija ta' komunikazzjoni u l-prijoritajiet tagħhom, it-tliet Istituzzjonijiet fil-qafas tal-IGI jidentifikaw numru limitat ta' prijoritajiet ta' komunikazzjoni komuni kull sena.

Dawn il-prijoritajiet ikunu bbażati fuq prijoritajiet ta' komunikazzjoni identifikati mill-Istituzzjonijiet u l-korpi tal-UE wara l-proċeduri interni tagħhom u jikkomplimentaw, fejn xieraq, il-viżjonijiet strateġiċi u l-isforzi tal-Istati Membri f'dan il-qasam, waqt li jieħdu jqisu l-aspettattivi taċ-ċittadini.

It-tliet Istituzzjonijiet u l-Istati Membri ifittxu li jippromwovu appoġġ xieraq għal komunikazzjoni dwar il-prijoritajiet identifikati.

Is-servizzi responsabbli għall-komunikazzjoni fl-Istati Membri u fl-istituzzjonijiet tal-UE għandhom jaħdmu flimkien biex jiżguraw l-implimentazzjoni b'suċċess tal-prijoritajiet ta' komunikazzjoni komuni, kif ukoll attivitajiet oħra relatati mal-komunikazzjoni tal-UE, jekk meħtieġ abbażi ta' arranġamenti amministrattivi adatti.

L-Istituzzjonijiet u l-Istati Membri huma mistednin jiskambjaw informazzjoni dwar attivitajiet ta' komunikazzjoni oħra relatati mal-UE, b'mod partikolari fuq attivitajiet ta' komunikazzjoni settorali previsti mill-Istituzzjonijiet u l-korpi meta jirriżultaw f'kampanji ta' informazzjoni fl-Istati Membri.

Il-Kummissjoni hija mistiedna tirrapporta lura fil-bidu ta' kull sena lill-Istituzzjonijiet l-oħra tal-UE dwar is-suċċessi ewlenin milħuqa fl-implimentazzjoni tal-prijoritajiet ta' komunikazzjoni komuni tas-sena ta' qabel.

Din id-dikjarazzjoni politika ġiet iffirmata fi [data].


Protokoll għall-Ftehima bejn il-KE u l-Iżvizzera dwar il-moviment ħieles ta" persuni (parteċipazzjoni Bulgarija u tar-Rumanija) ***

Riżoluzzjoni leġiżlattiva tal-Parlament Ewropew tad-9 ta' Ottubru 2008 dwar l-abbozz ta' deċiżjoni tal-Kunsill dwar il-konklużjoni, f'isem il-Komunità Ewropea u l-Istati Membri tagħha, ta" Protokoll mal-Ftehima bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Żvizzera, min-naħa l-oħra, dwar il-moviment ħieles ta" persuni, rigward il-parteċipazzjoni, bħala partijiet kontraenti, tar-Repubblika tal-Bulgarija u tar-Rumanija wara l-adeżjoni tagħhom mal-Unjoni Ewropea (9116/2008 – C6-0209/2008 – 2008/0080(AVC) )

(Proċedura ta' kunsens)

Il-Parlament Ewropew,

wara li kkunsidra l-abbozz ta" deċiżjoni tal-Kunsill (9116/2008),

wara li kkunsidra l-Protokoll mal-Ftehima bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Żvizzera, min-naħa l-oħra, dwar il-moviment ħieles tal-persuni, rigward il-parteċipazzjoni, bħala partijiet kontraenti, tar-Repubblika tal-Bulgarija u tar-Rumanija, wara l-adeżjoni tagħhom ma" l-Unjoni Ewropea, (8689/2008),

wara li kkunsidra l-Protokoll mal-Ftehima bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Żvizzera, min-naħa l-oħra, dwar il-moviment ħieles tal-persuni rigward il-parteċipazzjoni, bħala partijiet kontraenti, tar-Repubblika Ċeka, tar-Repubblika tal-Estonja, tar-Repubblika ta" Ċipru, tar-Repubblika tal-Latvja. tar-Repubblika tal-Litwanja, tar-Repubblika tal-Ungerija, tar-Repubblika ta" Malta, tar-Repubblika tal-Polonja, tar-Repubblika tas-Slovenja u tar-Repubblika Slovakka wara l-adeżjoni tagħhom ma" l-Unjoni Ewropea ĠU L 89, 28.3.2006, p.

wara li kkunsidra l-Ftehima bejn il-Komunità Ewropea u l-Istati Membri tagħha, min-naħa l-waħda, u l-Konfederazzjoni Żvizzera, min-naħa l-oħra, dwar il-moviment ħieles ta" persuni ĠU L 114, 30.4.2002, p.

wara li kkunsidra t-talba għall-kunsens imressqa mill-Kunsill skond l-Artikolu 300(3), it-tieni subparagrafu, flimkien mal-Artikolu 300(2), l-ewwel subparagrafu, it-tieni sentenza u l-Artikolu 310 tat-Trattat KE ( C6-0209/2008 ),

wara li kkunsidra l-Artikolu 6(2) ta" l-Att ta" Adeżjoni ta" l-2005,

wara li kkunsidra l-Artikoli 75 u 83(7) tar-Regoli ta" Proċedura tiegħu,

wara li kkunsidra r-rakkomandazzjoni tal-Kumitat għal-Libertajiet Ċivili, il-Ġustizzja u l-Intern ( A6-0343/2008 ),

Jagħti l-kunsens tiegħu għall-konklużjoni tal-Protokoll;

Jagħti istruzzjonijiet lill-President tiegħu biex jgħaddi l-pożizzjoni tal-Parlament lill-Kunsill, lill-Kummissjoni u lill-gvernijiet u l-parlamenti tal-Istati Membri u lill-Konfederazzjoni Żvizzera.


Twaqqif ta" Sistema Ewropea ta" Informazzjoni ta" Rekords Kriminali (ECRIS) *

Riżoluzzjoni leġiżlattiva tal-Parlament Ewropew tad-9 ta' Ottubru 2008 dwar il-proposta għal deċiżjoni tal-Kunsill dwar it-twaqqif ta" Sistema Ewropea ta" Informazzjoni ta" Rekords Kriminali (ECRIS) fl-applikazzjoni ta" l-Artikolu 11 tad-Deċiżjoni Qafas 2008/XX/JHA ( COM(2008)0332 – C6-0216/2008 – 2008/0101(CNS) )

(Proċedura ta" Konsultazzjoni)

Il-Parlament Ewropew,

wara li kkunsidra l-proposta tal-Kummissjoni ( COM(2008)0332 ),

wara li kkunsidra l-Artikolu 31 u l-Artikolu 34(2)(c) tat-Trattat ta" l-UE,

wara li kkunsidra l-Artikolu 39(1) tat-Trattat ta" l-UE, skond liema Trattat il-Kunsill ikkonsulta lill-Parlament ( C6-0216/2008 ),

wara li kkunsidra r-Regoli 93 u 51 tar-Regoli ta" Proċedura tiegħu,

wara li kkunsidra r-rapport tal-Kumitat għal-Libertajiet Ċivili, il-Ġustizzja u l-Intern ( A6-0360/2008 ),

Japprova l-proposta tal-Kummissjoni kif emendata;

Jistieden lill-Kummissjoni biex tibdel il-proposta tagħha b'mod xieraq, skond l-Artikolu 250(2) tat-Trattat KE;

Jistieden lill-Kunsill biex jinnotifika lill-Parlament jekk huwa intenzjonat li ma jqisx it-test approvat mill-Parlament;

Jistieden lill-Kunsill biex jikkonsulta mal-Parlament għal darb'oħra jekk huwa intenzjonat li jemenda b'mod sostanzjali l-proposta tal-Kummissjoni;

F'każ li din il-proposta ma tkunx adottata qabel id-dħul fis-seħħ tat-Trattat ta" Liżbona, huwa intenzjonat li jqis kull proposta fil-futur bi proċedura urġenti, b'koperazzjoni mill-qrib mal-parlamenti nazzjonali;

Jagħti istruzzjonijiet lill-President tiegħu biex jgħaddi l-pożizzjoni tiegħu lill-Kunsill u lill-Kummissjoni.

Test propost mill-Kummissjoni

Proposta għal deċiżjoni

Premessa 6 a (ġdida)

Din id-Deċiżjoni hija bbażata fuq il-prinċipji li diġà huma stabbiliti mid-Deċiżjoni ta' Qafas tal-Kunsill 2008/XX/JHA dwar l-organizzazzjoni u l-kontenut ta" l-iskambju ta" informazzjoni meħuda mir-rekords kriminali bejn l-Istati Membri, u tissupplimenta u tapplika dawk il-prinċipji mil-lat tekniku.

Proposta għal deċiżjoni

Sabiex jiġi żgurat il-ftehim reċiproku u t-trasparenza tal-kategorizzazzjoni komuni, kull Stat Membru għandu jissottometti l-lista ta" offiżi u sanzjonijiet nazzjonali li jaqgħu f'kull kategorija msemmija fit-tabella rispettiva, kif ukoll il-lista tal-qrati kriminali nazzjonali.

Din l-informazzjoni għandha tkun aċċessibbli lill-awtoritajiet ġudizjarji nazzjonali b'mod partikolari permezz ta" kwalunkwe mod disponibbli.

flimkien ma" deskrizzjoni qasira ta" l-elementi li jiffurmaw l-offiża,

Proposta għal deċiżjoni

Premessa 9 a (ġdida)

It-tabelli ta" referenza fl-Annessi A u B ma jimmiraw bl-ebda mod li jarmonizzaw it-tipi ta" offiża jew is-sanzjonijiet stabbiliti fihom, li se jkomplu jkunu rregolati bil-liġi nazzjonali.

Proposta għal deċiżjoni

Iż-żewġ tabelli ta" referenza tal-kategoriji ta" offiżi u s-sanzjonijiet, kif ukoll l-istandards tekniċi użatu għall-iskambju ta" l-informazzjoni għandhom jirrikjedu reviżjoni kontinwa u aġġornament regolari.

Il-poteri implimentatttivi f'dan ir-rigward ġew għaldaqstant iddelegati lill-Kummissjoni assistita minn Kumitat.

Il-proċedura regolatorja taħt il-liġi Komunitarja għandha tapplika mutatis mutandis għall-adozzjoni tal-miżuri neċessarji biex tkun implimentat din id-Deċiżjoni.

Proposta għal deċiżjoni

Id-Deċiżjoni Qafas 2008/XX/JHA dwar il-protezzjoni tad-data personali pproċessata fil-qafas tal-kooperazzjoni tal-pulizija u dik ġudizzjarja fi kwistjonijiet kriminali

għandha tapplika fil-kuntest l-iskambju kompjuterizzat ta" informazzjoni estratta minn rekords kriminali ta" l-Istati Membri

F'dan il-kuntest huwa importanti ħafna li

d-Deċiżjoni ta" Qafas

tal-Kunsill

tkun adottata malajr kemm jista" jkun

dwar il-protezzjoni ta" dejta personali proċessata fil-qafas ta" koperazzjoni tal-pulizija u ġudizzjarja fi kwistjonijiet kriminali,

li tipprovdi livell xieraq ta" protezzjoni tad-dejta u li tinkludi l-ipproċessar ta" dejta personali fil-livell nazzjonali

Proposta għal deċiżjoni

Sabiex ikun żgurat l-operat effiċjenti ta" l-ECRIS, il-Kummissjoni għandha tipprovdi servizzi ta" sostenn u monitoraġġ ġenerali.

u tivverifika li l-miżuri stabbiliti fl-Artikolu 6 jkunu implimentati b'mod korrett

Proposta għal deċiżjoni

(a) il-lista ta" offiżi nazzjonali f'kull kategorija msemmija fit-tabella ta" l-offiżi fl-Anness A. Il-lista għandha tinkludi l-isem u l-klassifika legali ta" l-offiża u r-referenza għad-dispożizzjoni legali applikabbli.

tinkludi wkoll deskrizzjoni qasira ta" l-elementi li jikkostitwixxu l-offiża;

Għandha

Proposta għal deċiżjoni

Artikolu 5 - paragrafu 1 - punt a - subparagrafu 1a (ġdid)

It-traduzzjoni ta" deskrizzjoni ta" reat nazzjonali mil-lingwa oriġinali li tressqet biha għandu jkun ix-xogħol u r-responsabilità unika ta' kull Stat Membru individwali li jitlob traduzzjoni u m'għandhiex issir mill-ECRIS.

Ladarba traduzzjoni tkun tlestiet, l-ECRIS għandha toffri l-għażla li tiżdied mal-bażi tad-dejta;

Proposta għal deċiżjoni

Artikolu 6 – parti introduttorja

Il-miżuri għall-implimentazzjoni li ġejjin għandhom jiġu adottati skond il-proċedura msemmija fl-Artikolu 7:

Fejn ikun meħtieġ, u bi qbil ma" l-Artikolu 34(2)(c) u l-Artikolu 39 tat-Trattat ta" l-UE, il-Kummissjoni għandha tipproponi li l-Kunsill jadotta l-miżuri kollha meħtieġa biex jiżgura l-aħjar funzjonar ta" l-ECRIS u l-interoperabilità tagħha mas-sistemi nazzjonali, bħal:

Proposta għal deċiżjoni

Proċedura tal-Kumitat

imħassar

Fejn ikun hemm referenza għal dan l-Artikolu, il-Kummissjoni għandha tkun assistita minn kumitat regolatorju magħmul minn rappreżentanti ta' l-Istati Membri u ppresjedut min rappreżentant tal-Kummissjoni (il-"Kumitat").

Il-Kumitat għandu jadotta r-regoli ta' proċedura tiegħu.

Ir-rappreżentant tal-Kummissjoni għandu jissottometti lill-Kumitat abbozz tal-miżuri li għandhom jittieħdu.

Il-Kumitat għandu jagħti l-opinjoni tiegħu dwar l-abbozz, fi żmien limitat li l-president jista' jistabilixxi skond l-urġenza tal-kwistjoni.

L-opinjoni għandha titwassal mill-maġġoranza stabbilita fl-Artikolu 205(2) u (4) tat-Trattat li jistabbilixxi l-Komunità Ewropea għall-adozzjoni tad-deċiżjonijiet li l-Kunsill huwa meħtieġ li jadotta fuq proposta tal-Kummissjoni.

Il-voti tar-rappreżentanti ta' l-Istati Membri ġewwa l-Kumitat għandhom jiġu peżati bil-mod stabbilit f'dak l-Artikolu.

Il-President m' għandux jivvota.

Il-Kummissjoni għandha tadotta l-miżuri previsti jekk dawn ikunu konformi ma' l-opinjoni tal-Kumitat.

Jekk il-miżuri previsti ma jkunux konformi ma" l-opinjoni tal-Kumitat, jew fin-nuqqas ta" opinjoni, il-Kummissjoni għandha mingħajr dewmien tagħti proposta lill-Kunsill dwar il-miżuri li għandhom jittieħdu u din għandha tinforma lill-Parlament Ewropew.

Il-Kunsill jista" jaġixxi b'maġġoranza kwalifikata dwar il-proposta, fi żmien tliet xhur mid-data ta" referenza lill-Kunsill.

Jekk f'dan il-perjodu l-Kunsill ikun indika b'maġġoranza kwalifikata li huwa kontra l-proposta, il-Kummissjoni terġa" teżaminaha.

Din tista" tagħti proposta emendata lill-Kunsill, terġa titfa" l-proposta tagħha jew tippreżenta proposta leġiżlattiva fuq il-bażi tat-Trattat.

Jekk, fl-għeluq tal-perjodu, il-Kunsill la jaddotta l-att ta' implimentazzjoni propost u l-anqas ma jindika oppożizzjoni għall- proposti tal-miżuri ta' implimentazzjoni, l-att ta' implimentazzjoni propost għandu jiġi adottat mill-Kummissjoni.